Permohonan gantung perintah pulang barang mewah Najib, Rosmah didengar pada 3 Jun

Mahkamah Tinggi Kuala Lumpur hari ini menetapkan 3 Jun untuk mendengar permohonan pihak pendakwaan bagi menggantung pelaksanaan perintah pemulangan harta yang disita daripada bekas Perdana Menteri Datuk Seri Najib Tun Razak, isterinya Datin Seri Rosmah Mansor, anak mereka dan beberapa individu lain.

Pada 8 Nov tahun lepas, Mahkamah Tinggi memerintahkan barangan termasuk beg tangan pelbagai jenama, 27 kenderaan dan wang tunai pelbagai mata wang yang disita daripada mereka yang didakwa mempunyai kaitan dengan skandal 1Malaysia Development Berhad (1MDB) tidak dilucuthak kepada Kerajaan Malaysia, menurut laporan Bernama.

Timbalan Pendakwa Raya Faten Hadni Khairuddin berkata permohonan itu akan didengar di hadapan Hakim Mohamed Zaini Mazlan.

Mengenai rayuan pendakwaan di Mahkamah Rayuan terhadap keputusan itu, Faten Hadni berkata ia di peringkat pengurusan kes kerana pihak pendakwaan masih menunggu rekod rayuan.

Beliau berkata demikian ketika dihubungi pemberita selepas prosiding pengurusan kes di hadapan Timbalan Pendaftar Catherine Nicholas.

Pendakwaan selaku pemohon memfailkan permohonan penangguhan itu pada 24 Nov lepas, dengan menamakan Najib, Rosmah, Riza Shahriz Abdul Aziz (anak Rosmah), anak mereka Nor Ashman Razak, Senijauhar Sdn Bhd, Aiman Ruslan, Goh Gaik Ewe, Roger Ng Chong Hwa (bekas pegawai bank Goldman Sachs) dan isteri Lim Hwee Bin sebagai responden pertama hingga kesembilan.

Pada 8 Nov 2021, Mahkamah Tinggi menolak permohonan pendakwaan untuk melucut hak harta-harta itu kepada kerajaan dan permohonan penangguhan itu dibuat sementara menunggu rayuan terhadap keputusan itu di Mahkamah Rayuan.

Dalam keputusan sama, Hakim Mohamed Zaini bagaimanapun membenarkan permohonan kerajaan untuk melucut hak aset daripada lapan responden lain kerana mereka tidak membantah permohonan tersebut iaitu Mohd Kyizzad Mesran, Yayasan Rakyat 1Malaysia, Yayasan Semesta, Yayasan Mustika Kasih, Rembulan Kembara Sdn Bhd dan tiga bekas pegawai 1MDB yang telah melarikan diri, Kee Kok Thiam, Tan Vern Tact dan Geh Choh Hun.

Jabatan Peguam Negara pada 8 Mei 2019, menfailkan permohonan pelucutan hak terhadap ratusan barangan, termasuk beg tangan pelbagai jenama dan 27 kenderaan yang dirampas daripada Najib, Rosmah, tiga anak mereka termasuk Nooryana Najwa serta 13 individu dan syarikat dikatakan berkaitan 1MDB.

Bagaimanapun, Jabatan Peguam Negara membenarkan permohonan representasi Nooryana Najwa yang mahu barangan milik beliau antaranya beg tangan dan kasut dikembalikan.

Antara barangan dinyatakan dalam notis itu ialah beg tangan, kasut dan jam tangan pelbagai jenama serta wang tunai dalam pelbagai mata wang yang dirampas polis pada 17 Mei 2018 dan 11 Jun 2018 serta 27 kenderaan Nissan yang dirampas pada 2 Ogos 2018 dan sebidang tanah di Tanjung Bungah, Pulau Pinang.

Selain itu, wang berjumlah lebih RM18 juta dalam beberapa akaun bank di Bank Islam Malaysia Bhd, Al-Rajhi Bank Bhd, Malayan Banking Bhd, CIMB Bank Bhd, RHB Bank Bhd, Public Bank Bhd, AmBank Bhd dan Hong Leong Bank Bhd, dibeku antara 16 Ogos, 2018 dan 11 Mac 2019.


Pengeboman, siren serangan udara permulaan tahun baharu Ukraine

Russia meneruskan serangan ke atas Kyiv, ibu negara Ukraine, dan bahagian lain di negara itu pada awal hari pertama tahun baharu 2023, dengan peluru berpandu dilancarkan sehari sebelumnya, menyusul siren serangan udara berbunyi berjam-jam semalaman.

Komando Tentera Udara Ukraine berkata bahawa mereka telah memusnahkan 45 dron Shahed buatan Iran – 32 daripadanya selepas tengah malam pada Ahad dan 13 lagi pada lewat Sabtu.

Presiden Russia Vladimir Putin dalam ucapan Tahun Baharu yang agresif memberi isyarat bahawa perang, yang kini masuk bulan ke-11, akan berterusan, ucapan yang berbeza dengan mesej perpaduan Presiden Ukraine Volodymyr Zelensky.

Perintah berkurung antara 7 malam hingga tengah malam kekal di seluruh Ukraine, menjadikan perayaan untuk permulaan 2023 mustahil di ruang awam.

Serpihan daripada peluru berpandu yang musnah menyebabkan kerosakan minimum di pusat ibu negara, dan laporan awal menunjukkan tiada kecederaan atau kemalangan jiwa, kata Datuk Bandar Kyiv, Vitali Klitschko di media sosial.

Komando tertinggi Ukraine berkata dalam laporan pada Ahad bahawa Russia telah melancarkan 31 peluru berpandu dan 12 serangan udara di seluruh negara dalam tempoh 24 jam sebelumnya.

Duta Besar Amerika Syarikat ke Ukraine, Bridget Brink berkata di Twitter: “Russia dengan dingin dan pengecut menyerang Ukraine pada awal tahun baru. Tetapi Putin nampaknya masih tidak faham bahawa orang Ukraine diperbuat daripada besi.”

Andrii Nebytov, ketua polis Kyiv, menyiarkan gambar pada aplikasi pemesejan Telegramnya, didakwa sekeping dron yang digunakan dalam serangan di ibu negara dengan tanda tulisan tangan di atasnya dalam bahasa Russia yang berbunyi “Selamat Tahun Baharu”.

“Serpihan ini tidak berada di hadapan, di mana pertempuran sengit berlaku, mereka berada di sini, di padang sukan, tempat kanak-kanak bermain,” kata Nebytov.

Serangan itu berlaku beberapa minit selepas ucapan Tahun Baharu Zelensky yang mendoakan kemenangan untuk negaranya dalam perang yang memasuki bulan ke-11, dan masih tanpa penghujungnya.

Letupan terus kedengaran selepas itu, tanpa laporan segera mengenai kerosakan, lapor saksi Reuters.

Terdapat juga laporan tidak rasmi mengenai letupan di wilayah selatan Kherson dan wilayah Zhytomyr utara.

Serangan itu menyusuli serangan lebih 20 peluru berpandu jelajah yang dilepaskan ke arah sasaran di seluruh Ukraine pada Sabtu. – Reuters


Beri rasuah RM150 kepada polis, warga Bangladesh mengaku salah

Seorang lelaki warga Bangladesh mengaku bersalah di Mahkamah Sesyen Ipoh hari ini atas pertuduhan memberi rasuah kepada seorang pegawai polis supaya tidak mengambil tindakan undang-undang kerana gagal mengemukakan dokumen perjalanan yang sah, tahun lepas.

Hossain Md Shakib, 31, membuat pengakuan itu selepas pertuduhan dibacakan dalam bahasa Bangladesh oleh jurubahasa di hadapan Hakim M. Bakri Abd Majid, menurut laporan Bernama.

Mengikut pertuduhan, Hossain dituduh memberi suapan iaitu wang tunai berjumlah RM150 kepada seorang inspektor polis dari Ibu Pejabat Polis Daerah Tapah sebagai satu balasan untuk melepaskan diri tertuduh dan dua rakan warga Bangladesh daripada dkenakan tindakan undang-undang di bawah Seksyen 6 Akta Imigresen 1959/63 kerana gagal kemukakan dokumen perjalanan yang sah bertempat berhampiran jalan keluar Plaza Tol Sungkai pada pukul 2.50 petang, 10 Mac 2021.

Tertuduh melakukan kesalahan di bawah Seksyen 214 Kanun Keseksaan dan boleh dihukum di bawah peruntukkan sama yang memperuntukkan hukuman penjara maksimum dua tahun atau denda atau kedua-duanya sekali.

Pendakwaan dikendalikan Timbalan Pendakwa Raya Maziyah Mansor manakala tertuduh tidak diwakili peguam.

Hossain yang bekerja di sebuah kilang sejak empat tahun lepas dan mempunyai pendapatan sebanyak RM1,000 dilihat menangis ketika merayu supaya diberikan hukuman yang ringan kerana perlu menanggung dua orang anak dan lima lagi ahli keluarga yang berada di negara asalnya.

M. Bakri menetapkan tertuduh dikenakan denda sebanyak RM10,000 atau tiga bulan penjara jika tidak membayar denda itu.


Lima kenderaan rosak akibat tanah mendap di Serdang

Lima kenderaan yang diletakkan di Jalan LP 1A/2 Lestari Perdana, Serdang rosak selepas berlaku mendapan tanah di kawasan itu petang tadi.

Penolong Penguasa II Balai Bomba dan Penyelamat Serdang Saharudin Abdul Razak berkata pihaknya menerima laporan berhubung kejadian kira-kira 6.38 petang, namun ia tidak membabitkan sebarang mangsa, menurut laporan Bernama.

Menurutnya, lima kenderaan tersebut diletakkan di hadapan bengkel kereta yang jarak antara tebing yang mula runtuh dengan bengkel tersebut adalah tujuh meter.

“Keadaan hujan ketika kejadian itu menyebabkan longkang pecah sehingga berlakunya mendapan tanah dan lima kereta tersebut jatuh sedalam lima hingga enam meter.

“Susulan itu, anggota menutup kawasan kejadian kepada orang awam sebelum menyerahkannya kepada Majlis Perbandaran Subang Jaya untuk tindakan lanjut,” katanya ketika dihubungi Bernama.

Saharudin berkata kejadian mendapan tanah pernah berlaku di kawasan tersebut pada 2017 iaitu kira-kira 50 meter dari lokasi kejadian hari ini.


Tajuddin sahkan Muhyiddin tak masuk campur kes mahkamah Zahid

Sidang media khas Datuk Seri Tajuddin Abdul Rahman semalam secara tidak langsung mengesahkan Tan Sri Muhyiddin Yassin tidak masuk campur dalam urusan kes mahkamah melibatkan Presiden UMNO Datuk Seri Ahmad Zahid Hamidi.

Ahli Parlimen Pasir Salak itu mendedahkan semasa dalam perbualan telefon, Zahid mengadu kepadanya Muhyiddin ketika itu masih Perdana Menteri (PM) tidak mahu membantunya dalam urusan kes mahkamah yang dihadapinya.

Untuk rekod, Zahid juga sebelum menyaman Muhyiddin bersama seorang lagi mantan PM, Tun Dr Mahathir Mohamad selepas didakwa memfitnahnya berhubung permintaan pertolongan untuk menyelesaikan kes mahkamah dihadapinya.

Zahid memfailkan saman tersebut pada April, bagaimanapun dalam afidavit balas Muhyiddin berkata Zahid menunjukkan sejumlah fail yang banyak berkaitan kes jenayahnya dan meminta bantuan beliau untuk campur tangan dalam prosiding mahkamah.

“Selepas saya mengangkat sumpah sebagai Perdana Menteri kelapan, satu mesyuarat diadakan di kediaman saya bagi membincangkan, antara lain, pembentukan Kabinet baharu.

“Beberapa individu menghadiri mesyuarat itu termasuk plaintif, Datuk Seri Mohamed Azmin Ali dan Tan Sri Abdul Hadi Awang. Selepas mesyuarat berakhir, plaintif meminta untuk bercakap dengan saya secara peribadi dan saya meminta Azmin untuk turut serta.

“Ketika perbincangan, beliau menunjukkan sejumlah besar fail yang dibawa ke mesyuarat itu. Apabila saya tanya mengapa dia bawa fail itu, dia kata fail itu ada kaitan dengan kes jenayah terhadapnya yang didakwa mempunyai motif politik, dia kata dia tak bersalah dan minta bantuan saya,” kata Muhyiddin dalam afidavit tersebut.

Semalam, Tajuddin berkata Zahid sebenarnya terdesak dalam kes mahkamah yang sedang dihadapinya, malah mengadu kepadanya dalam satu perbualan telefon selepas Muhyiddin tidak mahu menolongnya dalam kes mahkamah beliau.

“Dia (Zahid) sangat terdesak, dia ingat dengan menyertai Mahathir dan kemudiaannya Muhyiddin, diaorang boleh tolong dia.

“Bossku (Datuk Seri Najib Razak) ingat dia boleh ditolong, Zahid pun begitu… sekali dah masuk tak dapat pertolongan itu yang mula marah, itu yang nak tarik sokongan.

“Saya tak boleh lupa Datuk Zahid pernah cakap dengan saya dalam telefon, Din dia kata (Tajuddin) dorang (Muhyiddin, Mahathir) ini pun tak gunalah, tak ada nak menolong (kes mahkamah),” katanya semasa sidang media semalam.

Semasa krisis tahun lalu yang menyaksikan Muhyiddin melepaskan jawatan sebagai PM, Zahid bersama-sama 14 Ahli Parlimen (MP) UMNO menyertainya menarik sokongan terhadap kerajaan Perikatan Nasional (PN).

Zahid ketika itu bersama-sama cikgunya, Datuk Seri Anwar Ibrahim merancang bersama langkah untuk menjatuhkan kerajaan ditadbir Muhyiddin.

Susulan itu, Naib Presiden UMNO Datuk Seri Ismail Sabri Yaakob dilantik menjadi PM baharu menggantikan Muhyiddin selepas namanya dicadangkan Bersatu, PAS dan GPS.


Pemandu meludah di Lebuhraya Karak didenda RM400

Mahkamah Majistret Selayang hari ini, menjatuhi hukuman denda RM400 ke atas seorang pemandu kenderaan pelbagai guna (MPV) Toyota Alphard yang videonya tular kerana meludah di Lebuhraya Karak dua bulan lepas.

Majistret Nur Hafizah Rajuni menjatuhkan hukuman itu ke atas peniaga restoran Lim Koh Ching, 44, yang mengaku melakukan mudarat awam dengan meludah melalui tingkap pemandu di Lebuhraya Karak arah Bentong, Gombak pada 3.47 petang 30 April lepas.

Dia didakwa mengikut Seksyen 268 Kanun Keseksaan dan dihukum mengikut Seksyen 290 kanun sama yang membawa hukuman maksimum denda RM400, lapor Bernama.

Tertuduh membayar denda itu.

Bagaimanapun, Lim mengaku tidak bersalah bagi pertuduhan memandu dengan cara melulu serta berbahaya kepada orang awam pada tempat, masa dan tarikh sama mengikut Seksyen 42(1) Akta Pengangkutan Jalan 1987.

Jika sabit kesalahan, dia berdepan hukuman maksimum penjara lima tahun dan denda RM15,000 serta hilang kelayakan memegang atau mendapatkan lesen memandu lima tahun dari tarikh sabitan.

Lim turut minta dibicarakan atas pertuduhan memandu kenderaan itu di laluan kecemasan mengikut Kaedah 53(1) Lalu Lintas 1959 dan boleh dihukum mengikut Seksyen 119(2) Akta Pengangkutan Jalan 1987 yang membawa hukuman maksimum penjara enam bulan atau denda RM2,000 jika sabit kesalahan.

Timbalan Pendakwa Raya Anis Farhah Abdul Hilmi menawarkan jaminan RM7,000 bagi kedua-dua pertuduhan namun tertuduh yang tidak diwakili peguam merayu jumlah itu dikurangkan atas alasan dia menanggung keluarga.

Mahkamah membenarkan Lim diikat jamin RM5,000 dengan seorang penjamin dan menetapkan 5 Sept ini untuk sebutan semula kes.

Pada April lepas, tular video berdurasi 2.25 minit di laman sosial Facebook yang memaparkan sebuah MPV jenis Toyota Alphard berwarna putih dipandu secara berbahaya dengan memotong di lorong kecemasan dan melakukan provokasi kepada pengguna jalan raya lain.


Kos PRN cecah RM420 juta, kata Azalina

Kerajaan menganggarkan kos perbelanjaan bagi pilihan raya di enam negeri tidak lama lagi yang melibatkan Kedah, Kelantan, Terengganu, Pulau Pinang, Selangor dan Negeri Sembilan mencecah RM420 juta.

Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said menyatakan angka itu melalui jawapan bertulis yang disiarkan di laman web Parlimen, semalam.

Beliau menjawab soalan dikemukakan Ahli Parlimen Kubang Kerian, Datuk Tuan Ibrahim Tuan Man berkenaan jumlah kos yang dijangka dibelanjakan untuk PRN di enam negeri dan jaminan kerajaan untuk memastikan kemudahan kerajaan tidak disalahgunakan oleh parti pemerintah untuk tujuan kempen PRN kali ini.

Dalam jawapan sama, Azalina berkata semua pihak hendaklah mematuhi peruntukan undang-undang di bawah Akta Kesalahan Pilihan Raya 1954 (Akta 5) serta undang-undang lain yang berkaitan pilihan raya semasa berkempen.

“Pada setiap kali penganjuran pilihan raya, Suruhanjaya Pilihan Raya (SPR) sentiasa memberi saranan kepada semua pihak supaya mengemukakan laporan kepada mana-mana jabatan/agensi yang berkaitan seperti Polis Diraja Malaysia (PDRM), Suruhanjaya Pencegahan Rasuah Malaysia (SPRM) dan Suruhanjaya Komunikasi dan Multimedia Malaysia jika terdapat mana-mana pihak melakukan kesalahan sepanjang tempoh pilihan raya berlangsung.

“Ini bagi membolehkan tindakan dan siasatan segera diambil oleh jabatan/agensi tersebut. Bagi tujuan ini, SPR turut memerlukan kerjasama yang menyeluruh dan adalah tanggungjawab semua pihak serta pemegang taruh yang terlibat dalam memastikan urusan kempen pilihan raya dilaksanakan secara lancar dan teratur,” katanya.

Dalam pada itu, menjawab soalan Ahli Parlimen Tampin, Datuk Mohd Isam Mohd Isa berkait tahap persiapan kerajaan memastikan kelancaran PRN, Azalina berkata SPR kini dalam fasa siap siaga.

“SPR telah membuat perancangan dan persediaan yang menyeluruh meliputi aspek seperti keperluan bajet pilihan raya, peralatan, logistik, pembangunan sistem, pengurusan sumber manusia dan latihan kepada petugas.

“SPR juga telah mengadakan sesi libat urus dengan jabatan dan agensi kerajaan yang berkaitan dalam membantu melancarkan lagi proses pilihan raya,” katanya.

Menurutnya lagi, SPR juga akan mewujudkan lebih banyak pusat mengundi tambahan ke atas daerah mengundi yang mempunyai bilangan pemilih yang tinggi bagi memudahkan pemilih keluar mengundi.

“Selain itu, SPR juga menjalankan urusan pengemaskinian daftar pemilih dari semasa ke semasa berdasarkan kepada Peraturan 10 dan Peraturan 25, Peraturan-Peraturan Pilihan Raya (Pendaftaran Pemilih) 2002.

“Ini termasuklah memotong nama pemilih yang telah disahkan meninggal dunia dan memotong nama pemilih yang telah disahkan melepaskan atau dilucutkan hak kewarganegaraan,” katanya.


PH perlu terima nasihat Zahid, UMNO perlu diberi kerusi banyak di Selangor

Datuk Seri Ahmad Zahid Hamidi semalam berkata rundingan kerusi di Selangor bukan hanya berasaskan keputusan Pilihan Raya Umum (PRU) lepas dan sepatutnya UMNO diberikan kerusi banyak pada Pilihan Raya Negeri (PRN) kali ini.

Ketegasan Presiden UMNO dalam rundingan kerusi Dewan Undangan Negeri (DUN) di Selangor perlu diterima secara terbuka Pakatan Harapan (PH) dan sepatutnya memberi banyak kerusi kepada rakan parti dalam kerajaan campuran tersebut.

“Kami merasakan bahawa asas PRU-14 dan PRU-13 sahaja tidak boleh digunakan sebagai basis untuk kita mengutamakan (rundingan kerusi).

“Perbincangan harus diadakan dengan BN (Barisan Nasional) dan PH,” katanya dipetik laporan media semalam.

Beliau berkata demikian semasa majlis Rumah Terbuka Hari Raya Aidilfitri Wilayah Persekutuan di Kampung Baru semalam.

Penjelasan Zahid tersebut mempunyai asasnya kerana UMNO kini sudah mempunyai seorang Timbalan Perdana Menteri dan menjadi menjadi sebahagian dalam kerajaan pusat, sepatutnya mereka mendapat kerusi yang banyak di Selangor.

Paling kurang, UMNO perlu diberikan 22 kerusi DUN untuk mereka tandingi pada PRN Selangor nanti.

Walaupun sokongan semasa PRU-15 lalu menunjukkan sokongan orang Melayu dan pengundi muda tidak memihak kepada UMNO, namun situasi tersebut sudah berubah sekarang.

Malah, sejak berada dalam kerajaan campuran, UMNO kini semakin mantap dan sudah berada jauh lebih baik bersedia berbanding semasa menghadapi PRU-15 lalu.

Malah, aura kepimpinan Zahid dalam UMNO juga semakin kuat, ia semakin terserlah apabila berjaya mengekalkan jawatan Presiden tanpa ada pertandingan semasa pemilihan lalu.

Selain itu, ketiadaan musuh dalaman parti yang sudah dibuang dan digantung akan memberi suntikan baharu kepada UMNO kerana sudah mempunyai kesatuan antara sesama mereka.

Pada PRU-13, BN memenangi 12 daripada 56 kerusi DUN di Selangor manakala Pakatan Rakyat ketika itu memenangi 44 kerusi.

Pada PRU-14 pula, BN hanya memenangi empat kerusi dan PH pula meluaskan penguasaan mereka di Selangor dengan memenangi 51 kerusi.

Enam kerusi PH dimenangi oleh Bersatu – yang merupakan parti komponennya ketika itu – manakala PAS memenangi satu kerusi.

Sementara itu semasa PRU-15 lalu, UMNO-BN gagal memenangi sebarang kerusi Parlimen yang ditandingi mereka di Selangor.

Untuk rekod, Selangor tidak mengadakan PRN secara serentak dengan PRU-15 lalu dan memilih untuk diadakan secara berasingan.

Pada 2 Mei lalu, UMNO mencadangkan agar parti itu diberikan 22 kerusi DUN pada PRN Selangor akan datang.

Ketua Pemuda Selangor, Mohd Imran Tamrin berkata cadangan UMNO adalah untuk mengetengahkan sekurang-kurangnya seorang calon DUN di setiap 22 kerusi Parlimen di negeri itu.


Australia hadkan AstraZeneca kepada individu 60 tahun ke atas

Kerajaan Australia mengehadkan pemberian vaksin AstraZeneca hanya kepada individu berusia 60 tahun ke atas, susulan peningkatan kejadian darah beku mereka yang telah menerima suntikan vaksin itu.

Menteri Kesihatan Australia Greg Hunt berkata polisi itu berubah susulan 60 kes darah beku akibat vaksin AstraZeneca dilaporkan dengan dua kematian direkodkan.

“Kerajaan meletakkan keselamatan di atas segalanya. Nasihat terkini yang diterima hari ini berasaskan kepada bukti baru yang menunjukkan risiko lebih tinggi untuk keadaan (sindrom trombositopenia) yang sangat jarang berlaku kepada kumpulan umur 50 hingga 59 tahun,” katanya.

Pada April lalu, kerajaan Australia mengehadkan pemberian vaksin AstraZeneca hanya kepada individu berusia 50 tahun ke atas.

Beberapa negara anggota Kesatuan Eropah (EU) telah menghentikan pemberian vaksin AstraZeneca kepada individu di bawah usia tertentu, biasanya antara 50 hingga 65 tahun, membatasi penggunaannya kepada orang yang lebih tua, susulan berlaku darah beku, terutama di kalangan orang muda.

Hunt berkata cadangan terbaharu itu tidak akan menjejaskan jadual imunisasi di mana Australia menyasarkan memberi satu dos vaksin Covid-19 kepada setiap rakyatnya sebelum akhir 2021.

Pada April lalu, Australia menambah pembelian vaksin Pfizer kepada 40 juta dos, sementara 25 juta lagi bagi vaksin Moderna.

Australia meminda dasar vaksin susulan negeri paling ramai penduduknya, New South Wales, terpaksa berperang dengan peningkatan kes Covid-19 membabitkan beberapa kluster yang tidak dapat dikesan puncanya.

“Pada peringkat ini, kita semua berjaga-jaga,” kata Ketua Menteri New South Wales Gladys Berejiklian.

Seorang lelaki berusia 60-an bekerja sebagai pemandu dengan sebuah syarikat penerbangan dikesan positif Covid-19 pada Rabu, manakala isterinya juga turut positif. Ujian genetik mendapati lelaki berkenaan dijangkiti virus yang membimbangkan (VOC) varian Delta.

Varian Delta, yang telah diklasifikasikan oleh Pertubuhan Kesihatan Sedunia (WHO) sebagai antara empat VOC Covid-19 yang mendapat perhatian kerana terbukti mampu tersebar dengan cepat dan mudah. Varian itu juga menjadi penyebabkan berlaku ‘tsunami Covid-19’ di India. – Agensi


Zaman bermewah untuk rakyat sudah tiada

Pembentangan Belanjawan 2023 baru-baru ini yang tidak mengumumkan pengeluaran KWSP dan tiada kenaikan gaji bagi penjawat awam nampaknya sedikit sebanyak memberi kesan kepada golongan berkenaan.

Rakyat dilihat mengeluh kerana dikatakan gaji mereka masih rendah untuk menampung kos sara hidup dalam keadaan ekonomi yang tidak menentu ketika ini.

Pun begitu, nasib kakitangan awam mungkin sedikit baik kerana golongan ini masih menerima beberapa ‘kelebihan’ antaranya Bantuan Khas Kewangan Aidilfitri bernilai RM700 dan RM350 buat pesara, serta subsidi yuran taska RM180 sebulan.

Seperti kata Perdana Menteri, sekiranya gaji penjawat awam dinaikkan, perbelanjaan kerajaan akan menjadi defisit daripada 5.6 peratus kepada 6.5 peratus, sedangkan pada ketika ini hutang negara sudah mencecah RM1.5 trilion.

Sebenarnya, ketika ini bukan penjawat awam sahaja yang sedih kerana tiada kenaikan gaji, tetapi ada juga pekerja swasta yang berdepan situasi sama apabila terdapat syarikat yang mula membuat penjimatan kos sebagi langkah berjaga-jaga dengan keadaan ekonomi yang meruncing.

Menurut Pakar Ekonomi, Prof. Madya Ts. Dr. Anuar Shah Bali Mohamed, kerajaan wajar melihat semula skim gaji penjawat awam berikutan pendapatan rata-rata rakyat kini tidak selari dengan kenaikan harga barang.

“Walaupun ada imbuhan buat penjawat awam, pengurangan cukai pendapatan bagi M40 namun kenaikan harga barang ketika ini tidak bertepatan dengan pendapatan mereka.

“Tambahan pula, kita masih menanti adakah Kadar Dasar Semalaman (OPR) akan naik. Jika OPR naik, perbelanjaan mereka sebahagian besarnya nanti sudah pasti untuk membayar balik pinjaman,” katanya.

Tambah beliau, inisiatif seperti Menu Rahmah bagi meringankan beban rakyat adalah baik, tetapi perlu dilihat sejauh manakah ia boleh bertahan apabila kenaikan harga barang berlaku.

“Kenaikan harga barang ini bukan berlaku dalam negara kita sahaja, di luar negara juga berlaku dan terdapat banyak faktor menyebabkan harga barang naik. Antaranya ialah peperangan antara Ukraine dan Rusia yang semakin kritikal.

“Ia memberi kesan kepada harga barang di negara ini kerana kita banyak bergantung kepada barang import terutamanya makanan.

“Oleh itu, dalam hal ini juga negara perlu mempertingkatkan keluaran dalam negara seperti makanan dan sayur-sayuran,” ujarnya.

Tambah Anuar, bagi sektor swasta pula, kerajaan boleh mengadakan perbincangan dengan pihak-pihak syarikat bagi mencari jalan agar pekerja swasta juga dapat dibantu.

“Zaman bermewah sudah tiada, rata-rata orang ramai sekarang sudah ubah gaya hidup mereka, ramai bekerja keras demi kelangsungan hidup sahaja.

“Justeru, penting untuk dilihat semula pendapatan rakyat bagi memastikan keseimbangan antara pendapatan dan kos sara hidup yang tinggi sekali gus meringankan beban,” tambahnya.


MP PKR juga gesa hormat keputusan mahkamah kes rasuah Zahid

Selepas PAS menggesa semua pihak menghormati keputusan mahkamah melibatkan Datuk Seri Ahmad Zahid Hamidi, seorang Ahli Parlimen (MP) PKR juga menyuarakan pendirian sama berhubung keputusan kes rasuah Presiden UMNO itu hari ini.

MP Pasir Gudang, Hassan Karim berkata senario kes Zahid juga sama dengan keputusan kes mahkamah terhadap Datuk Seri Najib Razak dan isterinya, Datin Seri Rosmah Mansor yang didapati bersalah oleh mahkamah sebelum ini dengan menggesa agar orang ramai menghormati institusi kehakiman negara itu.

“Apabila (bekas perdana menteri) Najib Razak dan Rosmah Mansor didapati bersalah dan dihukum penjara oleh mahkamah, maka kita menganggap mahkamah adil dan bebas dalam membuat keputusan itu dan menyeru supaya semua orang menghormatinya.

“Jadi begitulah sepatutnya apabila Mahkamah Tinggi Shah Alam membebaskan Zahid Hamidi daripada 40 pertuduhan rasuah.

“Walaupun kita anti-rasuah dan tidak gembira dengan keputusan ke atas Zahid, tetapi kita perlu hormati keputusan Mahkamah Tinggi Shah Alam itu,” katanya dalam satu kenyataan hari ini.

Hassan bagaimanapun berkata pihaknya berharap pendakwa raya akan memfailkan rayuan ke Mahkamah Rayuan.

“Kita menerima penjelasan peguam negara bahawa penghakiman kes Zahid di Mahkamah Tinggi Shah Alam itu perlu diteliti dan dikaji sebelum rayuan ke Mahkamah Rayuan Malaysia difailkan,” tambahnya.

Katanya lagi, hakim Mahkamah Tinggi juga perlu membentangkan alasan penghakimannya kepada umum untuk dibaca oleh orang ramai memandangkan kes itu melibatkan kepentingan awam.

Terdahulu Mahkamah Tinggi Shah Alam hari ini membebaskan dan melepaskan Zahid daripada pertuduhan rasuah yang dikenakan ke atasnya.

Ahli parlimen Bagan Datuk itu didakwa atas 33 pertuduhan menerima rasuah berjumlah SG$13.56 juta daripada syarikat Ultra Kirana Sdn Bhd (UKSB), selain tujuh lagi mendapatkan SG$1,150,000; RM3.125 juta; 15,000 Swiss Franc dan AS$15,000 daripada syarikat sama yang mempunyai kaitan rasmi dengan tugas rasminya.

Dalam keputusannya, Hakim Mahkamah Tinggi Shah Alam, Mohd Yazid Mustafa, berkata pihak pendakwaan gagal mewujudkan prima facie ke atas bekas Menteri Dalam Negeri itu.


Adakah Zahid akan bawa UMNO jadi PENGKHIANAT BANGSA MELAYU?

Keputusan Pilihan Raya Umum Ke-15 (PRU-15) menyaksikan Parlimen kini tergantung apabila tidak ada satu parti pun yang dapat memperoleh majoriti mudah bagi membentuk kerajaan.

Pengumuman terakhir Pengerusi Suruhanjaya Pilihan Raya (SPR), Tan Sri Abdul Ghani Salleh menunjukkan, Pakatan Harapan mendahului dengan 78 kerusi, diikuti Perikatan Nasional (73), dan Barisan Nasional (30).

Justeru, di antara PH dan Perikatan Nasional, kini masing-masing memerlukan sokongan mutlak daripada UMNO/BN serta Gabungan Parti Sarawak (GPS), serta Gabungan Rakyat Sabah (GRS), untuk membentuk kerajaan yang benar-benar stabil.

Untuk rekod, GPS memenangi 21 kerusi dengan dua lagi kerusi Parlimen Limbang dan Baram, dijangka akan turut menjadi milik gabungan tersebut, manakala gabungan GRS-BN Sabah menang 13 kerusi Parlimen.

Dan, melihat kepada situasi politik yang berlaku di dalam BN, khususnya UMNO, sejak tengah malam tadi hingga awal pagi ini, parti pimpinan Datuk Seri Ahmad Zahid Hamidi, itu semakin berpecah.

UMNO sebuah parti berteraskan nasionalisme dan Melayu dikawal oleh Zahid sepenuhnya walaupun Perdana Menteri yang menganggotai parti itu tidak mempunyai kuasa.

Dalam perkembangan terbaharu, Zahid yang dilihat lebih rapat dengan rakan lamanya Anwar, membuat satu kenyataan ‘penentuan’ awal pagi ini.

Kenyataan yang disiapkan lebih awal pada 19 November 2022 tetapi disiarkan dalam laman Facebooknya pada jam 1.48 pagi 20 November, Presiden UMNO itu berkata “kami (BN) bersedia mengetepikan perbezaan sentimen kami sebelum ini”.

“Kami” yang disebut oleh Zahid itu mewakili UMNO dan BN. Namun, Zahid membuat kenyataan “kami” itu tanpa terlebih dahulu mengadakan mesyuarat dengan kepimpinan tertinggi UMNO serta BN.

Apa yang dimaksudkan dengan “perbezaan sentimen” itu tidak dapat dipastikan, namun pada masa sama, portal suaratv melaporkan bahawa pertemuan tidak rasmi kepemimpinan tertinggi UMNO tengah malam tadi, tegang, setelah ada antara mereka menolak kerjasama dengan PH – yang didalamnya turut dianggotai DAP.

Kenyataan itu mendapat lebih 4,900 komen yang hampir kesemuanya menyalahkan Zahid dan mendesak beliau, timbalannya Datuk Seri Mohamad Hasan, dan barisan kepimpinan UMNO berundur dan memberi peluang kepada individu lain menerajui parti itu.

Terdahulu, cadangan mengadakan kerjasama dengan PH dikatakan dibawa oleh seorang pemimpin tertinggi parti tersebut dan ditolak oleh sekumpulan pemimpin kanan UMNO.

Portal berkenaan memetik sumber yang memberitahu Perdana Menteri, Datuk Seri Ismail Sabri Yaakob, antara yang keras membantah kerjasama dengan PH, dan meninggalkan terus perbincangan itu.

Bagaimanapun, Zahid ‘yang berkuasa dalam parti itu’ dijangka membawa satu cadangan kepada mesyuarat Biro Politik dan Majlis Tertinggi UMNO yang akan bermesyuarat tengah hari ini (20 November).

Sekiranya dibuat perkiraan gabungan PH, UMNO, GPS dan GRS-BN bekerjasama, parti pimpinan Datuk Seri Anwar Ibrahim itu mampu membentuk kerajaan.

Demikian juga jika perkiraan gabungan Perikatan Nasional bekerjasama dengan UMNO, GPS dan GRS-BN, parti pimpinan Tan Sri Muhyiddin Yassin juga boleh membentuk Kerajaan Persekutuan.

Namun, adakah UMNO akan menjual maruah diri, menghina ahli-ahlinya dan mengkhianati bangsa Melayu, jika sedia bekerjasama dengan PH, yang turut dianggotai DAP – parti yang menjadi musuh utama orang Melayu?

Dalam sejarah politik dan pilihan raya Malaysia, UMNO tidak pernah bekerjasama dengan DAP. Tetapi, jangan lupa bahawa UMNO ini suka menempa sejarah, dan tidak mustahil mereka akan menjadi pengkhianat bangsa Melayu.

Sebelum ini, sesetengah pemimpin UMNO melabelkan Muhyiddin dan pemimpin Bersatu sebagai pembelot, serta pengkhianat parti, apabila ada Ahli Parlimen UMNO menyertai parti gabungan Perikatan Nasional itu.

Namun, adakah ungkapan ‘PENGKHIANAT BANGSA’ akan memakan diri UMNO dan pemimpinnya jika mereka bekerjasama dengan DAP?

Perlu juga diingat bahawa kedudukan Dewan Undangan Negeri (DUN) Perak juga kini dalam keadaan tergantung apabila tidak ada parti yang mempunyai kerusi mencukupi bagi membentuk sebuah kerajaan negeri.

Timbalan Pengerusi Perikatan Nasional Perak, Razman Zakaria berkata parti itu secara rasmi memenangi 26 kerusi DUN dan jumlah itu tidak cukup bagi mendapat majoriti mudah, iaitu 30 kerusi.

Untuk rekod, PH pula memenangi 20 kerusi, dan BN pula 11 kerusi terdiri daripada 10 UMNO dan satu MCA.

Namun, Razman berkata Perikatan Nasional Perak akan berbincang dengan BN untuk membentuk kerajaan negeri dengan majoriti 41 kerusi.

Seperti diperingkat pusat, kerjasama PH-BN boleh membentuk kerajaan negeri, demikian juga kerjasama Perikatan Nasional dan BN.

“Kita di Perikatan Nasional Perak akan buat perbincangan dengan kawan-kawan kita yang ada di sebelah sana (BN) untuk bentuk kerajaan negeri. Sejelas-jelasnya, kami takkan bersama. ‘No Anwar’, ‘no DAP’.

“Dan kita ‘firm’ (tegas) ruang yang ada rakan-rakan kita dari BN untuk adakan perbincangan,” katanya pada sidang media pagi tadi.

Perak mempunyai 59 kerusi DUN dan untuk membentuk kerajaan, mana-mana gabungan memerlukan sekurang-kurangnya 30 kerusi.

Namun, adakah UMNO Perak juga akan menjadi PENGKHIANAT BANGSA jika sedia bekerjasama dengan PH/DAP?

Ketua Pengarang
Agenda Daily


Ringgit diniagakan kukuh pagi ini

Ringgit mencatat peningkatan kecil berbanding dolar Amerika Syarikat (AS) pada awal dagangan hari ini, susulan pengumuman data ekonomi negara maju itu minggu lalu yang kurang memberangsangkan, biarpun harga minyak mentah merosot, kata peniaga.

Pada jam 9.07 pagi ini, ringgit disebut harga pada paras 4.2000/2030 berbanding dolar AS daripada 4.2070/2080 pada akhir urus niaga Jumaat lepas, lapor Bernama.

Menurut peniaga, data penggajian bukan perladangan AS menunjukkan ekonomi negara itu hanya menyaksikan pertambahan 199,000 pekerjaan pada bulan lepas dan susut berbanding 249,000 pada November 2021.

“Walaupun indeks dolar AS susut berikutan laporan pekerjaan AS pada Disember lepas, dolar AS sebaliknya berkemungkinan tidak mengalami kesan berbanding ringgit pada minggu ini dan dijangka diniagakan pada paras 4.21 berikutan kebimbangan terhadap varian Omicron,” katanya.

Beliau berkata, ringgit juga berkemungkinan menyaksikan satu lagi pusingan jualan sekiranya kadar inflasi AS kembali melonjak dan disusuli dengan tindakan Rizab Persekutuan AS melaksanakan normalisasi dasar dengan lebih awal.

Sementara itu, setakat pagi ini, harga minyak mentah Brent yang juga penanda aras global, berkurangan 0.37 peratus kepada AS$81.45 setong.

Pada sesi awal pagi ini, ringgit diniagakan rendah berbanding kelompok mata wang utama lain.

Ia susut berbanding dolar Singapura kepada 3.0983/1007 daripada 3.0958/0981 pada akhir Jumaat lepas dan rendah berbanding yen pada 3.6342/6371 daripada 3.6320/6336.

Ringgit juga susut berbanding pound Britain kepada 5.7091/7131 daripada 5.6999/7037 pada Jumaat lepas dan rendah berbanding euro kepada 4.7691/7725 daripada 4.7602/7640.


Bung, Zizie pilih beri keterangan bersumpah bela diri kes rasuah

Pengerusi Badan Perhubungan UMNO Sabah Datuk Seri Bung Moktar Radin dan isteri Datin Seri Zizie Izette Abdul Samad hari ini (2 September 2022) memilih untuk memberi keterangan secara bersumpah, setelah Mahkamah Sesyen Kuala Lumpur memerintah mereka membela diri terhadap pertuduhan rasuah berjumlah RM2.8 juta.

Pasangan berkenaan membuat pilihan itu setelah Hakim Rozina Ayob memberi tiga pilihan setelah mendapati pihak pendakwaan berjaya membuktikan pertuduhan secara prima facie (wujud bukti dalam setiap inti pati dalam pertuduhan) pada akhir kes pendakwaan.

Mahkamah menggunakan Seksyen 173(a) Kanun Tatacara Jenayah, iaitu sebelum tertuduh dipanggil memberi keterangan membela diri, hakim akan memberikan tiga pilihan kepada tertuduh berhubung keterangan yang bakal diambil.

Pilihan pertama adalah memberikan keterangan bersumpah dalam kandang tertuduh di mana pihak pendakwaan boleh menyoal balas keterangan itu.

Keduanya ialah memberikan keterangan dalam kandang tertuduh tanpa mengangkat sumpah dan pendakwaan tidak boleh menyoal balas keterangan tertuduh.

Manakala, pilihan ketiga ialah berdiam diri. Tiga pilihan ini harus diterangkan sifat dan akibatnya oleh hakim dan pilihan tertuduh hendaklah direkodkan.

Bung Moktar, 64, yang juga Timbalan Ketua Menteri Sabah dan Ahli Parlimen Kinabatangan, serta Zizie Izette kemudiannya memilih memberi keterangan secara bersumpah.

Pada 3 Mei 2019, Bung Moktar mengaku tidak bersalah di Mahkamah Sesyen atas tiga pertuduhan memperoleh suapan berjumlah RM2.8 juta bagi mendapatkan kelulusan untuk Felcra Berhad melabur RM150 juta bagi menyertai produk unit amanah Public Mutual Berhad.

Mengikut pertuduhan pertama, Bung Moktar, yang ketika itu merupakan Pengerusi Bukan Eksekutif Felcra, didakwa secara rasuah memperoleh untuk dirinya suatu suapan iaitu wang tunai RM2.2 juta daripada ejen pelaburan Public Mutual, Madhi Abdul Hamid melalui isteri tertuduh iaitu Zizie Izette.

Dia dituduh melakukan perbuatan itu sebagai upah bagi mendapatkan kelulusan daripada Menteri Kewangan II untuk Felcra membuat pelaburan sebanyak RM150 juta bagi menyertai produk unit amanah Public Mutual.

Kesalahan itu didakwa dilakukan di Public Bank Berhad, Cawangan Taman Melawati, No. 262-265, Jalan Bandar 12, Taman Melawati di sini, antara 12.30 tengah hari dan 5 petang, 12 Jun 2015.

Bagi pertuduhan kedua, Bung Moktar didakwa secara rasuah memperoleh untuk dirinya suatu suapan iaitu wang tunai berjumlah RM262,500 daripada individu sama, Madhi melalui akaun Public Islamic Treasures Growth Fund (PITGF) bernombor 044797816 yang didaftarkan atas nama Zizie Izette bagi tujuan serupa.

Bung Moktar juga dituduh secara rasuah memperoleh untuk dirinya suatu suapan iaitu wang tunai berjumlah RM337,500 daripada ejen pelaburan Public Mutual, Norhaili Ahmad Mokhtar melalui akaun Public Ittikal Sequel Fund (PITSEQ) bernombor 044797824 yang didaftarkan atas nama Zizie Izette bagi tujuan yang sama.

Kedua-dua kesalahan itu didakwa dilakukan di lokasi sama pada 12.16 tengah hari dan 12.28 tengah hari, pada 19 Jun 2015.

Pendakwaan dikemukakan mengikut Subseksyen 17(a) Akta SPRM dan boleh dihukum di bawah Seksyen 24(1) akta sama yang memperuntukkan hukuman penjara tidak lebih 20 tahun dan denda tidak kurang lima kali ganda nilai suapan atau RM10,000 mengikut mana lebih tinggi, jika sabit kesalahan.

Zizie Izette yang juga pelakon mengaku tidak bersalah atas tiga pertuduhan bersubahat dengan suaminya berhubung perkara sama, di tempat, tarikh dan masa serupa mengikut Seksyen 28(1) (c) Akta SPRM.

Dia boleh dihukum di bawah Subseksyen 24(1) akta sama yang membawa hukuman penjara maksimum 20 tahun dan denda tidak kurang lima kali ganda nilai suapan atau RM10,000 mengikut mana lebih tinggi, jika sabit kesalahan.


Tiga episod libatkan Anwar akan berulang jika kalah di Tambun

Episod Permatang Pauh, Langkah Kajang dan Langkah Port Dickson, diyakini akan berulang sekiranya Datuk Seri Anwar Ibrahim kalah dalam Pilihan Raya Umum Ke-15 (PRU-15) di Parlimen Tambun, Perak, esok (Sabtu, 19 November 2022).

Ahli Jawatankuasa PAS Pusat, Dr Riduan Mohamad Nor berkata sulit untuk tidak mengambil tahu berhubung sosok Anwar yang puluhan tahun hidupnya obses dengan jawatan Perdana Menteri dan masih belum melepaskan mimpi yang dipeluknya sejak zaman Pemuda UMNO.

Menurutnya Anwar seperti sangkuriang perkasa yang muncul daripada hutan belantara dan dia memicu pesona pada rakyat jelata dengan kata-kata retorik yang memukau.

“Bacaan mudah politik Anwar Ibrahim, jika tersembam malu di kerusi Parlimen Tambun maka adalah nanti kerusi MP (Ahli Parlimen) PH lain yang akan menjadi mangsa seterusnya.

“Episod Permatang Pauh, Port Dickson akan terus berlaku kerana Anwar adalah Anwar!,” katanya dalam tulisan di dalam lidah rasmi PAS, Harakah.

Beliau berkata Anwar dalam jelajah Pakatan Harapan (PH) di Kelantan, cuba untuk membangkitkan isu air di Kelantan, kononnya kegagalan kerajaan PAS Kelantan menguruskan kebajikan rakyat.

Sehubungan itu, Dr Riduan mengingatkan Anwar ketika maruahnya dilunyaikan oleh hegemoni daulah, sebaliknya PAS yang membela maruah beliau.

“Anwar, saya pasti berceramah dalam keadaan sedar, bukan selepas menghidu gam cap gajah! Tak semena-mena membangkitkan soal PAS dan perjudian (dengan berkata, “Anthony Loke kadang lebih tegas daripada ustaz-ustaz PAS”.

“PAS semenjak ditubuhkan lebih tujuh dekad lalu adalah gerakan Islam yang konsisten dalam menentang maksiat dan kemungkaran, dalam apa jua isu.

“Saat Anwar sedang di koridor kuasa bersama BN, PAS menjuarai segenap isu menentang hedonisme, pesta pora maksiat, Anwar menjulang Salman Rushdie ketika penulis itu menjulang nama tapi PAS mempertahankan kemuliaan Islam dan Rasulullah SAW.

“Anak-anak muda yang baru berjinak dengan usrah tidak kenal watak pragmatis Anwar di zaman berkuasa dahulu!,” katanya.

Dr Riduan berkata Anwar kehilangan puluhan teman baiknya, termasuk pendukung tegar reformasi, sejak zaman muda kerana isu intergriti.

“Mengapa? Anwar pasti ada skrip jawabannya sendiri, termasuk untuk menjawab isu kronisme dan nepotisme dalam parti yang dikenderainya,” katanya.


Rakyat terbeban, harga barang naik lagi tapi UMNO galak nak PRU juga

Rakyat Malaysia terus terbeban akibat kenaikan berterusan harga bahan makanan, tatkala UMNO dan Barisan Nasional (BN) ghairah untuk mengadakan Pilihan Raya Umum Ke-15 (PRU-15), tanpa mempedulikan nasib mereka.

Rata-rata peniaga dan pengguna merungut dengan kenaikan harga makanan, terutama ayam, yang terus meningkat beberapa kali sejak hujung bulan lalu.

Menurut tinjauan BH di Pulau Pinang hari ini, peniaga ayam di Pasar Awam Jalan Patani, mendakwa harga ayam mentah dinaikkan dua kali oleh pemborong sejak hujung bulan lalu hingga hari ini.

Muhammad Shamil Haja Mubarak Ali berkata harga dijangka meningkat lagi minggu depan dan pemborong didakwa menaikkan harga sehingga 60 sen sejak akhir bulan lalu, melebihi harga siling RM8.10 sekilogram.

Ketika ini, beliau berkata, bekalan ayam daripada pemborong diperoleh pada harga RM8.70 sekilogram.

“Kami terpaksa jual RM9 sekilogram kepada pelanggan untuk ayam siap dibersihkan walaupun ada yang merungut sebab harga naik.

“Setiap kali ditanya kepada pemborong dan penternak, mereka kata kenaikan harga disebabkan peningkatan harga dedak,” katanya ketika ditemui di sini, hari ini.

Muhammad Shamil berkata, peniaga berasa serba salah berikutan ada khabar angin dalam kalangan pemborong dan penternak mengatakan harga ayam akan dinaikkan 30 sen minggu depan.

Jika itu berlaku, jelasnya, peniaga juga terpaksa menaikkan sedikit harga jualan ayam kepada pengguna.

“Kami tak tahu bagaimana lagi ingin menjawab kepada pembeli sebab harga ayam ini seperti tiada kesudahan,” katanya.

Peniaga ayam di Pasar Awam Pulau Tikus, Abdul Rahim Abdul Rahman, berkata kini menjual ayam dia kini terpaksa menjual pada harga RM11 bagi setiap sekilogram ayam yang sudah dibersihkan.

“Sekarang harga seekor ayam pun mencecah RM18 dan jika ini berterusan, ‘sakitlah’ peniaga.

“Harga perlulah konsisten bagi kesenangan peniaga dan pembeli,” katanya.

Difahamkan, pemborong menaikkan harga sehingga 70 sen bagi setiap kilogram ayam sebagai caj penghantaran.

30 September lalu, Majlis Tertinggi UMNO memutuskan PRU-15 mesti diadakan tahun ini juga walaupun sudah menjadi kebiasaan setiap hujung tahun bencana seperti banjir akan berlaku.


Tiga sekeluarga termasuk wanita hamil dikhuatiri hilang di Baling

Tiga sekeluarga termasuk seorang wanita hamil empat bulan dipercayai hilang selepas rumah didiami mereka dihanyutkan arus deras dalam kejadian banjir yang melanda Kampung Iboi, Kupang di sini petang semalam.

Abd Rahman Said, 71, berkata ketiga-tiga mangsa adalah ahli keluarganya iaitu isterinya Salmah Mat Akib, 53, menantunya Nurul Hanis Abu Hassan, 23, dan anak tirinya Mohd Khairul Ikhwan Nor Azman, 14, menurut laporan Bernama.

Beliau berkata ketika kejadian pada kira-kira 4 petang, menantunya itu sempat menelefon memberitahu keadaan air yang semakin naik di kawasan rumah.

“Ketika kejadian saya tidak berada di rumah dan bila menantu telefon saya beritahu dia saya dalam perjalanan balik. Tapi dalam perjalanan balik itu banyak halangan di jalan raya. Jadi saya lambat sampai ke rumah.

“Bila sampai saya lihat jambatan tidak ada sebab sudah dihanyut arus, saya terus parkir kereta dan berlari ke rumah tapi saya tengok rumah saya pun sudah tidak ada,” katanya ketika ditemui pemberita di pusat pemindahan sementara (PPS) Sekolah Menengah Kebangsaan Jerai di sini hari ini.

Beliau berkata isterinya yang terlantar kerana strok ditemani menantunya yang sedang mengandung anak sulung serta anak tirinya di rumah itu tidak sempat menyelamatkan diri kerana kejadian berlaku begitu pantas.

Tambah beliau, kejadian banjir itu adalah yang terburuk pernah berlaku di kawasan itu yang menyebabkan rumahnya musnah 100 peratus dan dihanyutkan arus deras.

“Setakat ini saya belum terima apa-apa berita mengenai nasib mereka, tapi saya berharap mudah-mudahan mereka selamat. Tapi jika ditemukan tidak selamat sekalipun saya reda,” katanya sambil mengesatkan air mata.

Sementara itu, suami Nurul Hanis, Khairul Ashraf Nor Azman, 24, berkata ketika kejadian dia sedang bekerja di Pulau Pinang dan sepatutnya pulang hari ini bagi membawa isteri melakukan pemeriksaan kandungan.

Katanya, dia menerima panggilan daripada kakaknya mengenai kejadian banjir itu dan terus bergegas pulang, namun apabila sampai rumah yang didiami isterinya itu telah hilang dibawa arus deras.

“Saya dan isteri tinggal di Pulau Pinang, namun isteri saya minta balik ke kampung dan tinggal dengan emak saya untuk jaga dia sebab emak saya kena strok,” katanya yang mendirikan rumah tangga pada Februari lepas.

Khairul Ashraf berkata kali terakhir dia bertemu dengan isterinya pada minggu lepas dan isterinya sempat meninggalkan pesan supaya menjaga dirinya baik-baik.

“Sebelum kejadian kami juga sempat berbalas mesej dan dia meminta saya membelikan dia makanan dan macam-macam benda lain, tapi bila kejadian ini berlaku tak sempat saya nak tunaikan permintaan dia,” katanya.

Khairul Ashraf berharap isterinya dan ahli keluarganya yang lain dapat ditemukan dengan selamat, namun dia reda dengan segala ketentuan.

Sementara itu, Ketua Polis Daerah Baling Supt Shamsudin Mamat mengesahkan polis menerima laporan mengenai kehilangan tiga individu itu dan menggerakkan operasi mencari dan menyelamat bagi mengesan kesemua mangsa, namun setakat 2 pagi tadi pihaknya belum menjumpai sebarang petunjuk.

“Pada malam ini (tadi) operasi tidak dapat diteruskan memandangkan tempat itu gelap, ada takungan air dan keadaan berlumpur. Pada petang tadi (semalam) pasukan kita telah meninjau lokasi kejadian dan mendapati rumah tersebut telah musnah,” katanya ketika ditemui di PPS sama.

Beliau berkata operasi mencari kesemua mangsa diteruskan semula pada 7 pagi ini dan akan memperluaskan kawasan pencarian dengan pembabitan anggota daripada pelbagai agensi berkaitan.

Dalam perkembangan sama, Shamsudin menafikan dakwaan yang mengatakan seorang mangsa ditemukan terkorban dalam kejadian banjir itu seperti yang tular dalam media sosial.

Menurutnya, setakat ini dua mangsa disahkan mengalami kecederaan dalam kejadian itu membabitkan seorang lelaki dan seorang perempuan yang telah dibawa dan menerima rawatan di Hospital Baling.

“Mereka yang berusia dalam lingkungan 40-an hingga 50-an mengalami cedera ringan dan dalam keadaan stabil dan selamat. Saya berharap orang ramai tidak menyebarkan perkara yang tidak betul berkenaan kejadian ini,” katanya.


Ukraine umum pemindahan mandatori penduduk dari Donetsk

Presiden Ukraine Volodymyr Zelensky mengarahkan pemindahan mandatori penduduk di wilayah timur Donetsk bermula Sabtu (30 Julai), tempat pertempuran sengit dengan tentera Russia.

Dalam ucapan televisyen lewat malam tadi, Zelensky juga berkata ratusan ribu penduduk yang masih berada di zon pertempuran di wilayah Donbas yang lebih luas, yang mengandungi Donetsk serta wilayah jiran Luhansk, perlu meninggalkan rumah mereka.

“Semakin ramai orang meninggalkan (wilayah) Donetsk sekarang,” katanya sambil menambah bahawa penduduk yang dipindahkan akan diberi pampasan.

Secara berasingan, media tempatan Ukraine memetik Timbalan Perdana Menteri Iryna Vereshchuk sebagai berkata pemindahan perlu dilakukan sebelum musim sejuk bermula kerana bekalan gas asli di rantau itu telah musnah.

Zelensky berkata ratusan ribu penduduk masih berada di kawasan Donbas di mana pertempuran sengit berlaku antara askar Ukraine dan Russia.

“Ramai yang enggan keluar tetapi ia masih perlu dilakukan. “Jika anda mempunyai peluang, sila bercakap dengan mereka yang masih kekal di zon pertempuran di Donbas.

“Tolong yakinkan mereka untuk meninggalkan wilayah itu,” katanya.

Terdahulu pada Sabtu, tentera Ukraine mendakwa lebih daripada 100 askar Russia terbunuh dan tujuh kereta kebal musnah dalam pertempuran di selatan pada hari Jumaat, termasuk wilayah Kherson yang menjadi tumpuan serangan balas Kyiv terhadap Moscow.

Trafik kereta api ke Kherson melalui Sungai Dnipro telah diputuskan, kata pemerintah tentera di kawasan selatan, sekali gus memisahkan tentera Russia di barat sungai daripada Cremia di timur.

Di selatan bandar Bakhmut, yang disebut Russia sebagai sasaran utama di Donetsk, tentera Ukraine berkata tentera Russia telah “sebahagiannya berjaya” dalam mewujudkan kawalan ke atas penempatan Semyhirya.

“Mereka bertapak di pinggir penempatan itu,” kata laporan tentera, merujuk kepada tentera Russia.

Pegawai pertahanan dan perisikan dari Britain, yang menjadi salah satu sekutu paling setia Ukraine sejak Moscow menyerang jirannya pada 24 Februari lalu, menggambarkan tentera Russia sedang bergelut untuk mengekalkan momentum.

Ukraine menggunakan sistem peluru berpandu jarak jauh yang dibekalkan Barat untuk merosakkan tiga jambatan merentasi Dnipro dalam beberapa minggu kebelakangan ini, menyebabkan tentera Russia terdedah kepada serangan di tebing barat sungai itu. – Agensi


Selepas Selangor, Armada fokus misi banjir seluruh kawasan bencana

Semua jentera Armada Bersatu melebarkan misi bantuan bencana banjir ke seluruh negara selepas selesai menjalankan misi bantuan di Selangor yang terjejas teruk akiba banjir besar baru-baru ini.

Sukarelawan Armada dikerah turun ke lapangan bagi membantu semua mangsa banjir di seluruh negara yang kini mencecah puluhan ribu orang yang ditempatkan Pusat Penempatan Sementara (PPS), antaranya di Negeri Sembilan, Pahang, Terengganu dan beberapa negeri lain yang terjejas.

Dalam satu kenyataan, Ketua Penerangan Armada Mohd Ashraf Mustaqim Badrul Munir berkata hari ini genap seminggu sejak 18 Disember 2021, Skuad Prihatin Bersatu yang dipimpin tata kelola Pengurusan Bencana melalui Armada Task Force dengan kerjasama Skuad Srikandi Prihatin turun padang membantu mangsa-mangsa banjir sama ada dari segi pemindahan mangsa banjir ke PPS sebegitu membantu operasi pembersihan pasca banjir di rumah-rumah yang dirundung bencana.

Skuad Prihatin Bersatu memberi tumpuan sama ada di kawasan masing-masing yang dilanda banjir, sebegitu bagi misi di Lembah Klang, unit operasi tindakan khas ini turut didatangkan sukarelawan dalam kalangan ahli Bersatu dari pelbagai pelosok negeri untuk gembleng tenaga memusatkan khidmat sebagai contoh di beberapa kawasan banjir di Kuala Lumpur, Putrajaya dan Selangor (Hulu Langat, Kuala Selangor, Kuala Langat, Gombak, Sepang, Shah Alam, Petaling dan Puchong).

“Perjalanan Armada Task Force yang digerakkan ini merupakan inisiatif Ketua Armada Nasional, Senator Wan Ahmad Fayhsal yang telah disambut baik oleh ahli-ahli akar umbi Armada di seluruh negara apabila hampir kira-kira 100 ke 150 tenaga kerja berjaya digerakkan ke setiap lokasi atas nama Armada Task Force yang bernaung di bawah Skuad Prihatin Bersatu,” kata kenyataan.

Pada hari ini pula (24 Disember 2021), Skuad Prihatin Bersatu telah dipimpin Armada Task Force melibatkan sukarelawan dalam kalangan Armada dari pimpinan Malaysia bersama-sama Ketua Armada Nasional, Senator Wan Ahmad Fayhsal dan juga Armada dari negeri-negeri seperti Johor dan Wilayah Persekutuan melebarkan operasi besar-besaran ke negeri Pahang khusunya ke kawasan Bentong.

Misi pada hari ini telah bermula sejak jam 9.00 pagi melibatkan hampir seratus orang sukarelawan yang menjalankan kerja-kerja mengangkut timbunan bahan buangan dan sampah sarap banjir menggunakan 4 buah lori yang telah disediakan dan disewa pihak Armada untuk operasi di sekitar kawasan Taman serta Kampung di Chegar Medang, Bentong, Pahang.

Misi berhenti rehat sekitar maghrib sebelum disambung pagi esok.

Pada esok hari (25 Disember 2021), pasukan Armada Task Force dari Terengganu dan Kedah akan tiba ke Bentong dan meneruskan operasi kemudian naik ke Temerloh.

Manakala pasukan sedia ada hari ini yang melibatkan Pimpinan Armada Nasional, Armada Johor dan Wilayah Persekutuan akan bergerak ke lokasi seterusnya membantu ke Jempol, Negeri Sembilan pada operasi yang akan bermula seawal jam 8.00 pagi.

Selain menjalankan tugas atau kerja-kerja gotong royong pembersihan, di setiap kawasan yang dituruni, pihak Armada turut memberikan sumbangan bahan keperluan asas sama ada bahan-bahan makanan kering sebegitu juga keperluan lain seperti tuala wanita, lampin kanak-kanak, bantal dan tilam serta telekung dan juga sejadah untuk solat.

Armada tekal membantu dan berkhidmat untuk masyarakat. Menjalankan amanah Presiden demi kecintaan dan bakti buat nusa pertiwi.


Zahid saman Malaysiakini RM220 juta

Presiden UMNO, Datuk Seri Ahmad Zahid Hamidi mengemukakan saman fitnah bernilai RM220 juta terhadap Malaysiakini, yang didakwa menerbitkan beberapa artikel memberi gambaran salah mengenai perbicaraan kes rasuanya.

Tuntutan yang difailkan oleh Tetuan Shahrul Hamidi & Haziq dihantar dua hari lalu dan memetik 22 artikel yang diterbitkan oleh Malaysiakini, termasuk empat artikel Bernama, serta komen pembaca.

Saman itu menamakan Malaysiakini, ketua pengarang Steven Gan, dan seorang wartawan sebagai defendan.

Zahid kini berdepan 47 pertuduhan membabitkan 12 kes pecah amanah, lapan tuduhan rasuah, dan 27 tuduhan pengubahan wang haram.

Dalam tuntutan saman fitnah itu, pasukan undang-undang Zahid berpendapat bahawa beberapa artikel, termasuk yang ditulis oleh Bernama, telah salah melaporkan atau memberi gambaran yang salah mengenai prosiding mahkamah, dan menimbulkan gambaran negatif terhadap Presiden UMNO itu.

Selain menuntut ganti rugi, Zahid juga meminta perintah injuksi untuk melarang penerbitan artikel dan komen pembaca yang memfitnah.


Peniaga dipenjara tiga tahun setelah budak kritikal tertelan dadah

Seorang peniaga dijatuhi hukuman penjara tiga tahun oleh Mahkamah Sesyen Kota Bharu kerana mendedahkan kanak-kanak lelaki berusia 3 tahun kepada dadah jenis methamphetamine dan heroin.

Mohd Shahrizuan Alias, 32, didakwa mendedahkan budak lelaki itu kepada bahan berbahaya yang menyebabkan keracunan dalam badannya sekitar jam 3 petang pada 18 Jun lalu di tepi sungai Kampung Sri Jaya, Mahligai, Dabong, Kuala Krai.

Hakim Mohd Zul Zakiqudin Zulkifli turut memerintahkan tertuduh dikenakan bon berkelakuan baik sebanyak RM3,000 dan memerintahkan dia melakukan khidmat masyarakat selama 180 jam.

Mohd Shahrizuan didakwa mengikut Seksyen 31(1)(a) Akta Kanak-Kanak 2001 yang memperuntukkan hukuman penjara maksimum 20 tahun, denda maksimum RM50,000, atau kedua-duanya sekali.

Pendakwaan dikendalikan Timbalan Pendakwa Raya Wan Nurul Hanini Wan Ahmad Shukry manakala Mohd Shahrizuan tidak diwakili peguam.

Terdahulu, Wan Nurul menggesa hukuman setimpal kerana Mohd Shahrizuan mendedahkan kanak-kanak yang berada di bawah jagaannya itu kepada dadah berbahaya.

Beliau berkata, tertuduh, sebagai orang dewasa, tidak sepatutnya cuai sehingga meletakkan bahan berbahaya itu di sekeliling kanak-kanak, lebih-lebih lagi ia mengakibatkan keracunan pada kanak-kanak berusia 3 tahun itu.

Sebelum ini media melaporkan seorang kanak-kanak lelaki berusia 3 tahun berada dalam keadaan kritikal selepas dadah ditemui dalam badannya.

Mangsa yang tinggal di Kampung Sri Bintang, Kuala Krai dikejarkan ke Hospital Sultan Ismail Petra Kuala Krai pada jam 5 pagi, sebelum pihak hospital memaklumkan kejadian itu kepada pihak berkuasa.

Sebelum ini, pemangku Ketua Polis Kelantan Datuk Muhamad Zaki Harun berkata susulan kejadian itu, polis menahan seorang penagih dadah yang merupakan bapa saudara mangsa.

Kanak-kanak tiga tahun kritikal, doktor temui dadah dalam badan


Kes RM2 juta, Mat Maslan mengaku tidak bersalah

Setiausaha Agung UMNO, Datuk Seri Ahmad Maslan yang dibacakan pertuduhan berhubung kes gagal mengisytiharkan RM2 juta yang diterimanya membuat pengakuan tidak bersalah di Mahkamah Tinggi Kuala Lumpur hari ini.

Ahli Parlimen Pontian yang berdepan dua pertuduhan membabitkan sejumlah wang yang diterima daripada bekas perdana menteri Datuk Seri Najib Razak membuat pengakuan tersebut selepas dibacakan di hadapan Hakim Datuk Ahmad Shahrir Mohd Salleh.

Ketika ditanya sama ada beliau faham kedua-dua pertuduhan yang dibacakan terhadapnya, Ahmad menjawab “Faham, saya mengaku tidak bersalah.”

Hakim kemudian menetapkan tarikh pengurusan kes pada 29 September ini.

Ahmad, pada 21 Jan 2020, didakwa melibatkan diri dalam pengubahan wang haram dengan cara tidak melaporkan pendapatan sebenar berjumlah RM2 juta yang diterima daripada bekas perdana menteri itu kepada LHDN dalam Borang Nyata Cukai Pendapatan Bagi Tahun Taksiran 2013 yang bertentangan dengan Seksyen 113(1)(a) Akta Cukai Pendapatan 1967.

Beliau didakwa menerima wang itu, yang dipercayai sebagai hasil daripada aktiviti yang menyalahi undang-undang, melalui cek AmIslamic Bank Berhad bertarikh 27 Nov 2013 dan cek tersebut telah ditunaikan sendiri oleh Ahmad pada hari sama.

Perbuatan itu didakwa dilakukan di LHDN, Cawangan Duta, Kompleks Pejabat Kerajaan, Jalan Tuanku Abdul Halim di sini pada 30 April 2014 mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.

Bagi pertuduhan kedua, Ahmad didakwa memberi pernyataan palsu kepada SPRM semasa percakapannya dirakam oleh pegawai penyiasat SPRM iaitu Ketua Penolong Kanan Penguasa Mohd Zairi Zainal mengenai isu itu di bilik sidang media, Bangunan Parlimen, Jalan Parlimen di sini antara 2.45 dan 3.30 petang pada 4 Julai 2019.

Beliau didakwa mengikut Seksyen 32(8)(c) Akta Pencegahan Pengubahan Wang Haram yang membawa hukuman maksimum penjara lima tahun atau denda RM3 juta atau kedua-duanya, jika sabit kesalahan.
Sebelum ini, perbicaraan kes itu ditetapkan di hadapan Hakim Mahkamah Sesyen Suzana Hussain bermula 5 Julai lepas.

Kes itu bagaimanapun dipindahkan ke Mahkamah Tinggi selepas Hakim Collin Lawrence Sequerah membuat keputusan membenarkan permohonan Ahmad untuk memindahkan kesnya dari Mahkamah Sesyen.

Mahkamah memutuskan demikian atas alasan antaranya terdapat persoalan undang-undang serius yang timbul terutama dalam pertuduhan dihadapi anak guamnya di bawah Seksyen 32 Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.


Varian baharu Covid-19 dijumpai lagi, lebih merbahaya

Pertubuhan Kesihatan Sedunia (WHO) memaklumkan pihaknya sedang mengenal pasti varian baharu Covid-19 yang semakin banyak bermutasi di Afrika Selatan.

CNBC melaporkan WHO akan melakukan perjumpaan hari ini untuk membincangkan mengenai varian baharu B.1.1.529 bagi menyediakan vaksin dan rawatan yang sesuai.

Varian baharu ini memiliki lebih 32 mutasi dalam protien spike SARS-CoV-2, iaitu bahagian virus yang digunakan dalam kebanyakan vaksin untuk meningkatkan sistem imun bagi melawan jangkitan Covid-19 dan ia dua kali ganda lebih mutasi dari varian Delta.

“Kami belum mengetahui dengan lebih tepat tentang varian baharu ini. Apa yang kita tahu, varian ini mempunyai jumlah mutasi yang besar dan kebimbangannya ialah apabila ianya sudah bermutasi, ia dapat memberi impak kepada bagaimana virus itu merebak,” jelas ketua teknikal Covid-19 WHO, Dr Maria.

United Kingdom hari ini sudah menyekat penerbangan dari enam buah negara iaitu Afrika Selatan, Namibia, Lesotho, Botswana, Eswatini, dan Zimbabwe kerana varian B.1.1.529 itu sudah mula menular di negara itu dan dikhuatiri mampu menjadi varian baharu yang merbahaya berbanding Delta.

Selain itu, The Guardian melaporkan varian baharu itu mungkin lebih mudah menular dan akan menimbulkan ‘masalah besar kepada program vaksinasi yang dilaksanakan’ kerana keberkesanan vaksin sedia ada dikhuatiri tidak dapat melawan jangkitan varian baharu ini.

Kes pertama dari varian B.1.1.529 dijumpai di Botswana pada 11 November lalu dan satu lagi kes dikesan di Hong Kong melibatkan seorang lelaki berusia 36 tahun yang disahkan positif Covid-19 semasa tempoh kuarantin selepas pulang dari Afrika Selatan.

Pakar epidemiologi Amerika Syarikat, Dr Eric Feigl Ding dalam laman Twitternya memberitahu seorang lagi lelaki turut dijangkiti dari varian yang sama di Hong Kong dan kedua-dua mereka sudah lengkap divaksin dengan Pfizer.

Jelasnya, pengembara dari Afrika Selatan itu disahkan dijangkiti pada hari keempat kuarantin selepas ujian PCR keduanya, manakala seorang lagi positif pada hari kelapan kuarantin pada ujian PCR keempat.

Penemuan beban virus dalam kedua-dua kes ini adalah sangat tinggi dengan nilai Ct 18 dan 19, kerana pada awal ujian saringan PCR mereka berdua diuji negatif dan ini jelas menunjukkan ‘keberkesanan vaksin boleh diuji dengan varian ini’.

Ketua Penyakit Pernafasan di Institut Penyakit Berjangkit Kebangsaan di Afrika Selatan, Prof Anne Von Gottberg memaklumkan terdapat 100 kes dijumpai di Afrika Selatan dari varian B.1.1.529 dan menunjukkan lonjakan mendadak dari 10 kes pada Rabu lalu kerana penularan komuniti.

Para saintis Afrika Selatan mengaitkan lonjakan kes Covid-19 di wilayah Gauteng, menyumbang hampir 90 peratus kes dalam tempoh beberapa minggu lalu dan Rabu lalu, 1,200 kes dilaporkan di wilayah itu, menunjukkan peningkatan daripada 106 kes pada awal November.

Menurut akhbar UK, saintis kanan semalam menyifatkan varian baharu B.1.1.529 sebagai varian paling merbahaya yang pernah dijumpai sejak bermulanya pandemik Covid-19 dengan kadar mutasi ‘sangat luar biasa’ sehingga dapat membantu virus melawan tindak balas imun badan dan lebih mudah menular.

Sementara itu, Ahli virologi College London, Dr Tom Peacock memuat naik dalam laman Twitternya, mengingatkan bahawa varian baharu dari B.1.1.529 perlu dipantau kerana ‘kuasa mutasinya sangat merbahaya’.


Hadi nafi kata Anwar Freemason

Presiden PAS Tan Sri Abdul Hadi Awang menafikan beliau pernah menuduh Datuk Seri Anwar Ibrahim sebagai ‘ahli Freemason sedunia’.

Beliau berkata pihaknya tampil membuat penafian itu berikutan tular video ucapan Anwar yang juga Pengerusi Pakatan Harapan (PH) yang mendakwa Presiden PAS itu menuduhnya demikian.

“Pihak kami dengan ini terpanggil untuk menafikan dakwaan tersebut, malah untuk rekod Presiden PAS tidak pernah mengungkapkan tuduhan yang dikatakan itu,” katanya dalam kenyataan di Facebook beliau hari ini (26 Oktober 2022).

Abdul Hadi berkata menjelang Pilihan Raya Umum Ke-15 (PRU-15), 19 November depan, PAS tetap menolak budaya politik fitnah, janji kosong dan tuduhan palsu yang tidak berasas.

“Benarlah pepatah Arab yang berbunyi, ‘dia yang memukul saya, dia pula yang menangis. Dia yang menzalimi saya, dia pula yang mengadu dizalimi.’,” katanya.

Anwar dalam beberapa siri ceramahnya menjelang PRU-15 mengetengahkan isu surat Abdul Hadi kepada beberapa pemimpin Islam pasca PRU-14 bagi menafikan kaitannya dengan Freemason.


Facebook disaman gagal padam ucapan anti-Muslim

Satu kumpulan Muslim Amerika hari ini menyaman Facebook Inc kerana syarikat itu gagal melaksanakan sikap kesederhanaan yang menjadi dasar mereka, sehingga menyebabkan meningkatnya gelombang anti-Muslim.

Saman itu difailkan di sebuah mahkamah di Washington dengan mendakwa Facebook gagal memadam kandungan yang melanggar peraturannya sendiri berkaitan ucapan kebencian, walaupun memberi jamnian kepada kerajaan bahawa mereka melaksanakan polisi itu.

Facebook, Twitter dan YouTube secara umumnya boleh mengelak tuntutan undang-undang yang menyalahkan mereka kerana tidak memadam kandungan yang menyalahi undang-undang.

Undang-undang persekutuan 1996 melindungi platform internet daripada dipertanggungjawabkan terhadap kandungan yang disiarkan pengguna.

Tetapi dalam kes ini, Muslim Advocates mendakwa Facebook melanggar peraturan kerana membiarkan kandungan yang tidak memenuhi standard dan menipu pelanggan.

“Setiap hari, orang ramai disuapkan dengan kandungan berbahaya yang melanggar dasar Facebook sendiri mengenai ucapan kebencian, buli, gangguan, organisasi berbahaya, dan keganasan.

“Serangan kebencian dan anti-Muslim lebih kerap berlaku,” kata Muslim Advocates dalam saman itu.

Pertubuhan itu juga menyerahkan senarai 26 halaman di dalam Facebook bagi tahun 2017 yang melanggar piawaian syarikat itu. Sehingga kini, 18 daripada 26 halaman Facebook kumpulan itu masih wujud.

Sementara itu jurucakap Facebook dalam satu kenyataan berkata, syarikat itu tidak membenarkan ucapan kebencian dan biasanya bekerjasama dengan pakar bagi memastikan laman itu selamat untuk semua orang.

Katanya, Facebook melabur dalam teknologi AI untuk mengesan dan memadam ucapan kebencian di dalam platformnya. – Agensi


Manifesto PRU-15 PN inklusif untuk semua kaum

Perikatan Nasional (PN) telah menubuhkan satu jawatankuasa manifesto Pilihan Raya Umum ke-15 (PRU-15) yang memberi fokus kepada kestabilan politik dan ekonomi negara.

Setiausaha Agung PN Datuk Seri Hamzah Zainudin berkata kandungan manifesto itu adalah inklusif untuk semua kaum.

“Perikatan Nasional telah menubuhkan jawatankuasa manifesto yang dipengerusikan Datuk Dr Radzi Jidin dan dianggotai oleh wakil-wakil parti komponen PN.

“Manifesto ini memberi fokus bukan sahaja kepada kestabilan politik tetapi juga kepada pembangunan ekonomi dengan memberi peluang pekerjaan kepada rakyat,” katanya selepas merasmikan Persidangan Cawangan Srikandi dan Armada Parti Pribumi Bersatu Malaysia (Bersatu) Labuan di Desa Tunas Hijau di Labuan, hari ini.

Hamzah berkata jawatankuasa itu akan memastikan setiap kandungan dalam manifesto yang bakal dibentangkan sebelum PRU-15 dapat dicapai.

Mengenai persaingan antara Bersatu dan UMNO untuk menarik pengundi Melayu dalam PRU-15, beliau berkata Bersatu kini semakin diterima rakyat seluruh negara khususnya di Labuan dengan melihat ramai bekas ahli UMNO menyertai parti itu.

Hamzah berkata sejak Bersatu ditubuhkan enam tahun lepas, seramai lebih 600,000 telah berdaftar menjadi ahli.

“Kita akan berusaha memastikan Bersatu melahirkan ramai pemimpin unggul yang boleh datangnya dari Labuan dan negeri-negeri lain untuk membantu memimpin kerajaan,” katanya.

Seterusnya Hamzah mengumumkan peruntukan RM50,000 bagi tujuan urus tadbir bahagian dan cawangan Bersatu Labuan dan 300 bakul makanan setiap bulan kepada keluarga memerlukan di pulau bebas cukai ini. – Bernama


[KEMAS KINI] 20,201 pesakit Covid-19 sembuh hari ini

Kementerian Kesihatan (KKM) memaklumkan seramai 272 pesakit Covid-19, termasuk 45 rakyat asing, meninggal dunia dalam tempoh 24 jam sehingga 12 tengah hati tadi, turun berbanding 336 kematian yang dilaporkan semalam.

Ketua Pengarah Kesihatan Tan Sri Dr Noor Hisham Abdullah berkata angka terbaharu itu menjadikan kumulatif sejak pandemik Covid-19 menular di negara ini awal tahun lalu kepada 18,491 kes.

Katanya sebanyak 81 kes kematian sebelum dibawa ke hospital (BID) yang membabitkan 56 warganegara dan 25 rakyat asing turut dilaporkan dalam tempoh itu.

Beliau berkata pada masa sama sebanyak 20,201 pesakit disahkan sembuh menjadikan kumulatif 1,591,028 kes sembuh berbanding 1,862,187 kes positif

Katanya seramai 975 pesakit yang disahkan dijangkiti Covid-19 masih dirawat di Unit Rawatan Rapi (ICU) dengan 435 pesakit memerlukan alat bantuan pernafasan.

Sebanyak 380 kes lagi yang dirawat di ICU dan 310 kes yang memerlukan alat bantuan pernafasan adalah pesakit yang disyaki dijangkiti Covid-19 dan dalam siasatan.

Katanya, sehingga kini 252,668 kes lagi masih aktif.

Data 6 September 2021.

Terdahulu beliau memaklumkan jangkitan baharu Covid-19 dalam tempoh 24 jam sehingga 12 tengah hari tadi turun di bawah 18,000 kes sejak kali terakhir merekodkan angka terendah sebanyak 18,762 kes pada 1 September lalu.

Dr Noor Hisham berkata dalam tempoh 24 jam itu, 17,352 jangkitan baharu, termasuk membabitkan 2,225 bukan warganegara Malaysia dikesan menjadikan kumulatif sejak awal tahun lalu kepada 1,862,187 kes positif.

Katanya daripada kes yang dilaporkan hari ini 268 atau adalah dalam kategori 3, 4 dan 5, manakala 17,084 dalam kategori 1 dan 2.

Daripada 268 kes kategori 3 – 5, sebanyak 191 kes atau 71.3 peratus terdiri daripada mereka yang tiada sejarah vaksinasi atau tidak lengkap vaksinasi berbanding hanya 77 kes (28.7 peratus) daripada mereka yang telah lengkap di vaksinasi.

“Situasi ini jelas menunjukkan mereka yang lengkap divaksinasi adalah lebih terlindung dan kurang berisiko mendapat jangkitan Covid-19 yang teruk. Perkembangan positif ini dapat terus dilihat sekiranya Malaysia telah mencapai kadar vaksinasi yang lebih tinggi.

“Justeru, kepada mereka yang belum mengambil vaksin Covid-19, adalah dinasihatkan untuk segerakan pengambilan vaksin bagi melindungi orang di sekeliling daripada kemungkinan dijangkiti Covid-19.

“Pada masa yang sama masyarakat diingatkan untuk terus mematuhi SOP bagi mengurangkan risiko dijangkiti Covid-19,” katanya dalam kenyataan hari ini.

Menurutnya, turut mengesan 30 kluster lagi menjadikan keseluruhannya 4,921 kluster dengan 3,468 telah ditamatkan dan 1,453 masih aktif.

Dr Noor Hisham berkata 16 daripada kluster baharu itu membabitkan jangkitan di tempat kerja, komuniti (tujuh), kumpulan berisiko tinggi (empat), dua kluster institusi pendidikan swasta di Johor dan Selangor, serta satu kluster pusat tahanan di Sabah membabitkan 63 individu.

Tujuh daripada kluster tempat kerja itu dikesan di Johor; Sarawak (tiga); Selangor (dua); dan masing-masing satu di Terengganu, Kuala Lumpur, dan Pulau Pinang.

Sementara empat daripada tujuh kluster baharu komuniti pula direkodkan di Kelantan; Sarawak (dua); dan Terengganu (satu). Perak pula merekodkan tiga kluster kumpulan berisiko tinggi dan satu di Sarawak.


Kenapa mahu angkat ‘Kluster Mahkamah’ jadi Timbalan Speaker?

Heboh diperkatakan Ahli Parlimen (MP) Pengerang, Datuk Seri Azalina Othman Said bakal dilantik sebagai Yang Dipertua Dewan Rakyat setelah tidak menunjukkan minatnya apabila meletak jawatan Timbalan Speaker sebelum ini.

Hanya dengan mencadangkan usul untuk melakukan reformasi Parlimen, parti yang pernah menuduhnya pembohong, DAP, segera ‘menjilat ludah mereka’ memberi sokongan padu kepada cadangan melantik Azalina sebagai Speaker Parlimen.

DAP dan beberapa sekutu mereka menuduh speaker sekarang Datuk Azhar Azizan Harun – individu bukan MP – mengikut telunjuk kerajaan, tetapi mereka yakin MP Pengerang yang mewakili UMNO dan Barisan Nasional (BN) itu tidak akan mengikut telunjuk kerajaan Datuk Seri Ismail Sabri Yaakob, yang juga Naib Presiden UMNO.

Pada masa sama juga, muncul khabar angin bahawa Azhar akan kekal sebagai Speaker, tetapi parti gabungan Perikatan Nasional (PN) dan BN bersetuju melantik MP Pontian, Datuk Seri Ahmad Maslan sebagai Timbalan Speaker mengisi kekosongan kerusi ditinggalkan Azalina.

Ada laporan mengatakan Azhar kekal seperti biasa, masih Speaker Dewan Rakyat. Jawatan Timbalan Speaker yang dikosongkan Azalina akan diisi Ahmad. Itu cadangan setakat ini, tetapi kita tidak tahu jika pembangkang ada hantar calon nama lain atau tidak.

Namun tidak pasti sama ada PN benar-benar memberi sokongan kepada Setiausaha Agung UMNO itu untuk menduduki kerusi Timbalan Speaker Parlimen.

Ini kerana Pengerusi PN yang juga bekas Perdana Menteri Tan Sri Muhyiddin Yassin telah memperingatkan bahawa sokongan diberikan kepada Ismail Sabri untuk menjadi Perdana Menteri ke-9, antara lainnya dengan syarat tidak memberi peluang ‘kluster mahkamah’ dalam jawatan menteri.

Memang Ahmad tidak dilantik sebagai menteri, hanya dicadangkan untuk jawatan Timbalan Speaker Parlimen, namun antara syarat lain diberikan PN kepada Ismail Sabri ialah:

“Kerajaan PN di bawah pimpinan beliau (Ismail Sabri) juga mestilah meneruskan amalan menghormati prinsip pengasingan kuasa, melindungi kebebasan badan kehakiman dan menjunjung konsep Raja Berperlembagaan.”

Ahmad diletakkan dalam Kluster Mahkamah setelah berdepan dua pertuduhan di Mahkamah Tinggi kerana gagal mengisytiharkan wang RM2 juta diterima daripada bekas Perdana Menteri, Datuk Seri Najib Razak dan memberi pernyataan palsu.

Untuk rekod, Kluster Mahkamah adalah kelompok pemimpin UMNO yang kini berdepan tuduhan di mahkamah berkaitan kes-kes rasuah, penyelewengan kuasa, pecah amanah, penipuan dan pengubahan wang haram ketika parti itu mentadbir negara sejak merdeka hingga kalah pada Pilihan Raya Umum Ke-14 pada 2018 lalu.

Antara yang berdepan puluhan pertuduhan jenayah itu ialah Presiden UMNO, Datuk Seri Ahmad Zahid Hamidi; bekas Presiden UMNO, Najib, Ahli Majlis Tertinggi UMNO, Datuk Seri Azeez Rahim, dan bekas MP UMNO, Tan Sri Shahrir Samad.

Sebelum ini, Ahmad mengaku tidak bersalah di Mahkamah Sesyen Kuala Lumpur pada 21 Januari 2020 di atas semua pertuduhan tersebut.

Namun Mahkamah Tinggi pada 13 Julai lalu membenarkan permohonannya supaya kes tersebut dipindah dan dibicarakan di Mahkamah Tinggi.

Mengikut pertuduhan pertama, Ahmad didakwa menerima wang RM2 juta daripada Najib yang dipercayai sebagai hasil aktiviti yang menyalahi undang-undang, melalui cek AmIslamic Bank Berhad bertarikh 27 November 2013, dan cek itu telah ditunaikan sendiri oleh Ahmad, pada hari yang sama.

Kesalahan itu didakwa dilakukan pada 30 April 2014 di Lembaga Hasil Dalam Negeri (LHDN) Cawangan Duta, Kompleks Pejabat Kerajaan, Jalan Tuanku Abdul Halim di sini.

Pertuduhan dikemukakan mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001, yang membawa hukuman denda tidak melebihi RM5 juta atau penjara maksimum lima tahun atau kedua-duanya, jika sabit kesalahan.

Bagi pertuduhan kedua, beliau dituduh memberi pernyataan palsu kepada SPRM ketika percakapannya dirakam oleh pegawai penyiasat iaitu Ketua Penolong Kanan Penguasa, Mohd Zairi Zainal antara jam 2.45 petang hingga 3.30 petang pada 4 Julai 2019, di bilik sidang media, Bangunan Parlimen, Jalan Parlimen, di sini berhubung cek tersebut.

Pertuduhan itu dibuat mengikut Seksyen 32(8)c) Akta Pencegahan Pengubahan Wang Haram dan Pencegahan Pembiayaan Keganasan 2001, yang membawa hukuman denda tidak melebihi RM3 juta atau penjara maksimum lima tahun atau kedua-duanya, jika sabit kesalahan.

Ahmad Maslan tidak mengaku salah atas semua pertuduhan itu.


PRN: PMX pertahan Zahid yang umum peruntukan kepada belia

Datuk Seri Anwar Ibrahim mempertahankan timbalannya, Datuk Seri Ahmad Zahid Hamidi berhubung isu pengumuman peruntukan kepada golongan belia di Terengganu baru-baru ini.

Perdana Menteri (PMX) memberi respon terhadap kritikan banyak pihak susulan tindakan Presiden UMNO itu yang juga anak muridnya kerana membuat pengumuman yang dilihat berunsur unsur rasuah ketika berlangsungnya Pilihan Raya Negeri (PRN) ketika ini.

“Ada orang cadang jangan buat pengumuman langsung mengenai peruntukan itu, ini tidak boleh kerana saya adalah perdana menteri, perlu jaga negara dan semuanya. Kalau penting, maka kita umum.

“Tetapi saya sudah memberitahu tidak boleh guna jentera negeri dan tidak boleh khusus dijadikan kempen pada PRN ini mulai semalam hingga hari pengundian. Itu adalah keputusan Jemaah Menteri,” katanya kepada pemberita dipetik Bernama di Kuala Lumpur semalam.

Anwar, yang juga pengerusi Pakatan Harapan (PH), berkata pengumuman itu dibuat sebelum hari penamaan calon semalam.

Suruhanjaya Pencegahan Rasuah Malaysia (SPRM) sebelum ini menyifatkan pengumuman yang dibuat Zahid itu bukan satu bentuk rasuah.

Ketua Pesuruhjaya SPRM Tan Sri Azam Baki berkata agensi itu melihat geran tersebut adalah sebagai peruntukan Persekutuan.

“Ini adalah sebuah kerajaan pemerintah yang boleh melaksanakan inisiatif yang difikirkan wajar untuk rakyat.

“Pada hemat saya, tiada masalah berhubung isu pemberian geran ini kerana ia merupakan inisiatif kerajaan. Jadi kalau inisiatif peruntukan yang telah diluluskan kerajaan, ia tiada unsur rasuah.”

Berucap di Terengganu pada 28 Julai, Zahid yang juga menteri pembangunan luar bandar dan wilayah mengumumkan peruntukan berjumlah RM100,000 untuk sebuah pertubuhan belia, yang akan disalurkan melalui Lembaga Kemajuan Terengganu Tengah (Ketengah).

Zahid turut mengumumkan peruntukan sebanyak RM250,000 kepada Majlis Belia Terengganu dan RM200,000 kepada persatuan penunggang motor, sambil menambah bahawa Perdana Menteri Anwar Ibrahim kemudian akan “menambah” jumlah itu.

Zahid ketika itu berkata peruntukan tambahan itu adalah dengan syarat bahawa golongan belia di Terengganu akan menyokong “gelombang biru dan merah”, merujuk kepada gabungan PH-UMNO.

Pengumuman Zahid dibuat sehari selepas Anwar sendiri mengumumkan pemberian RM100 dalam bentuk kredit e-tunai kepada kira-kira 10 juta rakyat Malaysia dewasa.


Kes di lapan negeri naik, tujuh kluster baharu dikesan

Lapan negeri hari ini merekodkan peningkatan jumlah kes baharu Covid-19 dalam tempoh 24 jam sehingga 12 tengah hari ini dengan kes di Selangor kembali melepasi angka 1,000.

Berdasarkan statistik Jabatan Kesihatan Negeri-Negeri di seluruh Malaysia, negeri yang merekodkan peningkatan kes ialah Selangor, Sabah, Sarawak, Johor, Kedah, Pahang, Negeri Sembilan, dan Labuan.

Dalam tempoh itu Selangor merekodkan 1,167 kes baharu berbanding 899 semalam, diikuti Sabah (675 kes baharu, 549 semalam); Sarawak (540 kes baharu, 528 semalam); dan Johor (441 kes baharu, 419 semalam).

Kedah pula merekodkan 381 kes baharu hari ini, berbanding 347 semalam; Pahang (316 kes baharu, 250 semalam); Negeri Sembilan (156 kes baharu, 119 semalam); dan Labuan (enam kes baharu, sifar kes semalam).

Terdahulu, Ketua Pengarah Kesihatan Tan Sri Dr Noor Hisham Abdullah memaklumkan sebanyak 5,291 jangkitan baharu dilaporkan dalam tempoh 24 jam sehingga 12 tengah hari tadi, berbanding 5,071 kes semalam.

Angka itu menjadikan keseluruhan kumulatif positif meningkat kepada 2,486,630 kes.

Sementara itu, Dr Noor Hisham berkata, dalam tempoh itu juga tujuh lagi kluster baharu Covid-19 dikesan menjadikan keseluruhannya 5,788 kluster dengan 5,398 telah ditamatkan dan 390 lagi masih aktif.

Tiga daripada kluster baharu itu membabitkan tempat kerja yang dikesan di Johor Bahru melibatkan sembilan daripada 31 individu yang disaring, dan Segamat (19 individu daripada 46 yang disaring).

Satu lagi kluster tempat kerja dikesan di Kinabatangan, Sabah melibatkan 25 individu daripada 63 yang disaring.

Tiga kluster lagi melibatkan pusat tahanan di Kepong, Kuala Lumpur melibatkan lima individu daripada tujuh yang disaring, kluster komuniti di Ranau, Sabah (56 individu daripada 86 saringan), dan kluster keagamaan di Hilir Perak (14 individu daripada 20 yang disaring).

Dr Noor Hisham juga berkata seramai 4,947 pesakit disahkan sembuh hari ini menjadikan kumulatif keseluruhan 2,390,379 kes, dengan 2,486,630 pesakit disahkan sembuh.

Menurutnya, daripada 5,291 kes harian yang dilaporkan hari ini, 75 kes melibatkan pesakit kategori 3, 4 dan 5, manakala selebihnya adalah kategori 1 dan 2.


UMNO ada strategi lain jika RoS tak lulus pindaan, kata Ahmad Maslan

UMNO mendakwa mempunyai pelan strategi seterusnya jika Jabatan Pendaftaran Pertubuhan (RoS) tidak meluluskan pindaan perlembagaan bagi membolehkan pemilihan parti diadakan enam bulan selepas Pilihan Raya Umum (PRU).

Setiausaha Agung UMNO Datuk Seri Ahmad Maslan berkata, bagaimanapun enggan mendedahkan butiran pelan tersebut kerana masih di bawah perancangan parti.

Namun katanya, UMNO masih mengharapkan satu keputusan positif agar pindaan yang diterima sebulat suara perwakilan parti dibenarkan oleh RoS.

“Sehingga kini, kami masih menunggu kata putus RoS yang dikatakan akan dibuat sebelum 16 Julai ini.

“Malah UMNO telah menyerahkan segala dokumen dan keperluan seperti mereka kehendaki,” katanya menurut Utusan.

Sebelum ini, Perdana Menteri Datuk Seri Ismail Sabri Yaakob yang juga Naib Presiden UMNO memaklumkan RoS mempunyai masa sehingga 16 Julai untuk meluluskan pindaan perlembagaan UMNO bagi menangguhkan pemilihan parti berkenaan.

Pada Jun tahun lalu, UMNO dibenarkan menangguhkan pengundiannya selama 18 bulan sehingga 29 Disember tahun ini susulan pandemik Covid-19.

Pada 15 Mei 2022 pula, Perhimpunan Agung Khas UMNO melibatkan 2,586 perwakilan dari 192 bahagian sebulat suara meluluskan resolusi untuk meminda perlembagaan parti.

Pindaan itu membolehkan Majlis Tertinggi (MT) UMNO diberi dua pilihan di bawah Fasal 10.16 Perlembagaan UMNO, sama ada untuk melanjutkan selama 18 bulan tempoh pemilihan parti, atau dalam tempoh enam bulan selepas PRU selesai diadakan.

Keputusan pindaan itu kemudian diserahkan kepada RoS untuk disemak dan diteliti dengan agensi itu mempunyai tempoh sehingga 60 hari untuk menerima atau mengemukakan maklum balas selainnya.

1 Julai lalu, bekas Menteri di Jabatan Perdana Menteri (Hal Ehwal Parlimen dan Undang-Undang) Datuk Seri Nazri Aziz berkata UMNO mempunyai enam bulan untuk mengadakan pemilihannya melainkan RoS meluluskan pindaan perlembagaan itu.

Jika usaha UMNO untuk meminda perlembagaannya bagi membolehkan pemilihan dalaman diadakan selepas PRU akan datang diluluskan oleh RoS, bermakna barisan pemimpin semasa akan kekal.

Bagaimanapun Nazri berkata penolakan RoS baru-baru ini terhadap permohonan Parti Warisan Sabah (Warisan) untuk menangguhkan pemilihannya, menunjukkan nasib yang sama mungkin menimpa UMNO.

“Menurut undang-undang, penggal tiga tahun MT berakhir pada Jun 2021, yang bermakna pemilihan sepatutnya diadakan tahun lepas.

“Tetapi UMNO diberi tempoh 18 bulan dan tarikh tamat pada Disember ini. Sekarang, kita minta penangguhan lagi. Jika permohonan Warisan ditolak, saya tidak nampak sebab UMNO akan terkecuali,” kata Nazri.

Sementara itu, mengulas lanjut Ahmad yang juga Ahli Parlimen Pontian menafikan lima kepemimpinan tertinggi UMNO masih belum duduk berbincang tarikh pembubaran Parlimen bagi memberi laluan kepada PRU-15 meskipun ketetapan itu dikemukakan dalam Perhimpunan Agung UMNO 2021 pada Mac lalu.

Beliau mendakwa perbincangan tersebut baharu sahaja berlangsung ketika mesyuarat MT pada 24 Jun lalu.

“Mereka dah banyak bincang, tetapi saya tidak tahu apakah butiran perbincangannya kerana saya bukan dalam kalangan lima jawatan tertinggi parti,” katanya.


Kelajuan muat turun 5G di KL hanya di belakang Seoul, lapor Opensignal

Kuala Lumpur hanya ketinggalan di belakang Seoul dari segi kelajuan muat turun 5G di kalangan bandar metropolitan utama di Asia-Pasifik, menurut laporan terbaru Opensignal yang dikeluarkan hari ini.

Laporan rangkaian dan penganalisis pasaran bertajuk “Pengalaman 5G di bandar terbesar Apac” menunjukkan kelajuan muat turun 5G Kuala Lumpur pada masa ini adalah 376.6 Megabit sesaat (Mbps), 20.3 peratus lebih perlahan daripada Seoul, yang kelajuannya semakin meningkat kepada 453.1 Mbps.

Bagaimanapun, Opensignal mengaitkan ini dengan situasi pasaran khusus 5G di Malaysia, di mana hanya satu pengendali telekomunikasi yang sudah menggunakan rangkaian 5G nasional Malaysia – Digital Nasional Berhad (DNB).

“Pengendali utama yang menggunakan DNB – Yes – hanya dilancarkan secara relatifnya baru-baru ini. Yes bermula dengan pelancaran ringan pada Disember 2021 sebelum melakukan pelancaran komersial penuh pada akhir Mei 2022.

“Akibatnya, DNB kini beroperasi dengan lebih sedikit pengguna dan beban yang lebih ringan berbanding kebanyakan rangkaian bandar 5G di seluruh rantau ini,” katanya.

Laporan itu juga menunjukkan bahawa skor nisbah peningkatan kelajuan muat turun Kuala Lumpur berada pada 19.0, meninggalkan bandar utama lain di rantau ini jauh di belakang, seperti Manila di tempat kedua (7.3) dan Bangkok di tempat ketiga (6.8).

Penyedia terkemuka global bagi cerapan bebas dan data itu juga berkata bahawa skor peningkatan kelajuan muat turun Kuala Lumpur adalah 19 kali lebih tinggi daripada pendahulunya, rangkaian 4G.

Opensignal juga dikaitkan dengan satu-satunya pelancaran 5G baru-baru ini dan penggunaan ringan DNB.

“Walaupun masih awal untuk 5G di Malaysia, penduduk Kuala Lumpur melihat perbezaan besar dalam purata kelajuan muat turun mereka apabila mereka menyambung kepada 5G dan bukannya 4G.

“Malah, skor Kelajuan Muat Turun 5G bandar adalah 19 kali lebih tinggi daripada skor Kelajuan Muat Turun 4G,” katanya.

Laporan itu juga menunjukkan bahawa Kuala Lumpur kini menikmati kelajuan muat naik 5G terpantas di kalangan rantau Asia Pasifik, mendahului Seoul di tempat kedua dan Taipei di tempat ketiga.

Opensignal berkata kelajuan muat naik 5G di Kuala Lumpur kini mencatatkan sehingga 52.8 Mbps, manakala kelajuan muat naik 5G Seoul berada pada 40.6 Mbps, dan Taipei pada 39.1 Mbps.

Bagaimanapun, dari segi capaian dan ketersediaan 5G, kedudukan Kuala Lumpur dalam laporan itu agak lemah, yang menurut Opensignal, menunjukkan bahawa Malaysia mempunyai jalan yang panjang ke hadapan dari segi penggunaan 5G.

Ketersediaan 5G Malaysia – yang merujuk kepada peratusan masa pengguna disambungkan ke rangkaian 5G – hanya pada 10.9 peratus, keempat dari bawah dalam kalangan 11 negara Asia Pasifik.

Kedudukan tertinggi ialah Seoul (43.4 peratus), diikuti Taipei (30.2 peratus) dan Bangkok (27.7 peratus).

Dari segi jangkauan 5G – yang merujuk kepada kekerapan pengguna dapat mencari isyarat 5G di lokasi yang mereka lawati – Kuala Lumpur berada di tempat kedua terakhir 2.5 mata pada skala 10 mata, hanya di hadapan Jakarta, pada 0.6.

“Seoul mempunyai markah tertinggi (7.6 mata pada skala 10 mata), manakala Jakarta menduduki tempat terakhir dengan 0.6 mata.

“Daripada bandar-bandar yang telah kami analisis di sini – Jakarta, Kuala Lumpur, Auckland dan Tokyo berada di bahagian bawah kedua-dua carta untuk Ketersediaan 5G dan Jangkauan 5G, dan begitu juga dengan laluan terpanjang di hadapan dari segi penggunaan 5G,” katanya.

Keseluruhan pertikaian mengenai pelancaran 5G di negara ini bermula apabila kerajaan memutuskan untuk mewujudkan DNB, kenderaan tujuan khas untuk melancarkan rangkaian 5G di negara ini di bawah satu model rangkaian.

Syarikat telekomunikasi (telko) bagaimanapun mahukan penghijrahan semula jadi rangkaian mereka sendiri daripada 4G kepada 5G.

Selepas banyak bantahan daripada syarikat telekomunikasi yang telah mencadangkan dua rangkaian untuk menangani SWN, kerajaan memutuskan untuk menawarkan 70 peratus kepentingan dalam DNB kepada pemain dan mengekalkan 30 peratus, sambil memegang ‘saham emas’.

Semalam, media melaporkan bahawa semua enam syarikat telekomunikasi mudah alih Malaysia telah bersetuju untuk mengambil pegangan ekuiti dalam DNB, dengan perjanjian capaian merupakan langkah terakhir dalam menamatkan penangguhan bertahun-tahun yang meletakkan Malaysia di belakang rakan serantau dalam menawarkan teknologi itu.

Menteri Kewangan Datuk Seri Tengku Zafrul Abdul Aziz berkata memuktamadkan terma yang menggariskan isu seperti kualiti rangkaian, penyelesaian pertikaian dan paling penting kos, disasarkan pada akhir bulan ini.

Perjanjian untuk mengambil alih kepentingan dalam DNB juga memerlukan pemegang saham untuk menjadi pencari akses 5G – mereka juga mesti membeli kapasiti 5G daripada DNB – dan menteri memberi amaran bahawa pemain asing sedang “mengetuk pintu” untuk mengambil bahagian.


Ada pihak sombong, ego, 3 penjuru tak dapat dielak: Pemuda PAS

Dewan Pemuda PAS Malaysia (DPPM) membidas keegoan ‘parti rakan’ sehingga menyebabkan pertandingan tiga penjuru tidak dapat dielakkan pada Pilihan Raya Negeri (PRN) Melaka bermula hari ini sehingga 20 November ini.

Ketua DPPM Ahmad Fadhli Shaari kecewa apabila pertandingan tiga penjuru tidak dapat dielakkan tatkala PAS berusaha membawa mesej penyatuan ummah.

“Ternyata sikap sombong dan ego sesetengah pihak tidak mudah dilentur. Walaupun begitu, perjuangan harus diteruskan.

“Kita saksikan apakah kesudahan pertandingan 3 penjuru ini terhadap kuasa politik Melayu dan Islam,” katanya dalam kenyataan tanpa menyebut pihak sombong dan ego yang dimaksudkan itu.

Sebelum ini, UMNO mengenakan syarat kepada PAS jika mahu bekerjasama parti Islam itu mesti menggunakan lambang sendiri, bukannya lambang Perikatan Nasional (PN) pada PRN Melaka.

Bagaimanapun, PAS yang menganggotai pakatan politik berdaftar di bawah PN membuat keputusan menolak syarat UMNO dan dengan tegas bertanding di PRN Melaka menggunakan lambang PN.

Keputusan itu menyebabkan pemimpin atasan UMNO tidak berpuas hati dan mengkritik PAS, sedangkan sebelum itu Presiden UMNO Datuk Seri Ahmad Zahid Hamidi membayangkan partinya akan bergerak sendirian dalam PRN Melaka.

Susulan itu juga Majlis Tertinggi (MT) memberi mandat kepada Naib Presiden UMNO yang juga Perdana Menteri, Datuk Seri Ismail Sabri Yaakob untuk berbincang dengan PAS dan Bersatu, bagi mengelak pertandingan sesama sendiri parti pemerintah Kerajaan Pusat.

Tetapi, usaha itu gagal setelah UMNO dengan sombong dan ego enggan bertolak ansur dalam pembahagian kerusi.

Untuk rekod, Kerajaan Pusat diterajui Ismail Sabri mendapat sokongan majoriti daripada Bersatu dan PAS.

Mengulas lanjut, Ahmad Fadhli berkata, Pemuda PAS berdiri kukuh di atas keputusan Ahli Jawatankuasa PAS Pusat untuk bertanding atas logo PN dalam pilihan raya itu.

“Kesemua jentera Pemuda PAS akan digerakkan semaksima mungkin bagi membantu kempen pilihanraya, yang pastinya berbeza dengan suasana sebelum ini berpandukan norma baharu pencegahan Covid-19,” katanya.

Sehubungan itu, beliau mengajak rakyat Melaka untuk berani melakukan perubahan dengan mengangkat sebuah kerajaan yang berwibawa, bersih dan berintegriti.

“Semoga pilihan anda akan membentuk sebuah kerajaan Melaka yang stabil, bersih dan berintegriti demi mencapai Melaka yang sejahtera,” katanya yang turut mengucapkan selamat berjuang kepada calon PN, termasuk lapan calon PAS yang akan bertanding.

Katanya, Pemuda PAS memuji keberanian PN mengetengahkan calon-calon muda dalam PRN Melaka, termasuk dua calon muda PAS iaitu Ketua Pemuda PN Melaka, Ahmad Bilal Rahaudin yang akan bertanding di Dewan Undangan Negeri (DUN) Serkam, dan Ketua Pemuda PAS Melaka, Al Afiz Yahya di DUN Bukit Katil.

Calon PAS yang bertanding di PRN Melaka:

N01 Kuala Linggi – Aziah Mohd Sa’ad
N05 Taboh Naning – Abu Hashim Abdul Samad
N09 Durian Tunggal – Jaafar Osman
N14 Klebang – Bakri Jamaludin
N17 Bukit Katil – Mohamad Alhafiz
N21 Duyong – Kamarudin Sidek
N26 Serkam – Ahmad Bilal
N27 Merlimau – Hashim Shafie.


Selamatkan negara dengan tukar kerajaan, tegas Muhyiddin

Pilihan Raya Umum Ke-15 (PRU-15) harus menjadi medan kepada parti komponen Perikatan Nasional (PN), khususnya Bersatu, untuk menyelamatkan negara daripada jatuh ke paras kolam paling dalam.

Mengingatkan ahli Bersatu terhadap tanggungjawab besar menyelamatkan negara, Presiden parti Tan Sri Muhyiddin Yassin berkata adalah penting untuk memastikan kemenangan PN pada PRU akan datang.

Pengerusi PN itu berkata keadaan negara pada masa ini semakin tidak baik dan pilihan yang ada bagi membetulkan keadaan itu ialah dengan menukar kerajaan sedia ada.

“Terbentuknya Bersatu adalah atas asas dan tujuan yang cukup mulia iaitu untuk menentang kleptokrasi, salah guna kuasa kebongkaran rasuah yang belah berleluasa berlaku dalam negara kita pada hari ini

“Walaupun negara kita tidak hadapi ancaman peperangan, tetapi kita berhadapan peperangan lain iaitu menyelamatkan negara daripada jatuh ke satu paras kolam paling dalam,” kataya berucap pada sambutan ulang tahun keenam Bersatu di Putrajaya, hari ini (24 September 2022).

Muhyiddin berkata walaupun sekarang ini sudah ada tanda-tanda pertumbuhan, tetapi ianya tidak mencukupi dan dijangkakan tahun depan masalah ekonomi akan lebih teruk.

“Sebab itu kita mesti mengambil satu pendirian yang penting untuk menentukan supaya negara kita ini dapat kita selamatkan. Apa yang telah pun kita lakukan kita cuba selamatkan. Tapi malang sekali kita belum hasil sepenuhnya.

“Sekarang ni negara dipimpin oleh perdana menteri. Kita bekerjasama ialah untuk menjamin sedikit sebanyak ada kestabilan dalam negara kita. Tetapi saya berani menyebutkan beberapa hari yang lepas bahawa saya rasa tidak cukup dengan apa yang telah pun dilakukan oleh Perdana Menteri kerana situasi negara kita semakin hari semakin menjadi lebih buruk.

“Saya tak nak membandingkan saya dengan beliau. It is not fair. Kerana saya tidak berada di situ lagi. Tapi. sekarang ini dia (negara) dipimpin oleh seorang Perdana Menteri. Saya tak nak mengajar Perdana Menteri, itu bukan tugas saya.

“Tetapi peranan kita, sebagai sebuah gerakan parti politik menjadi lebih tercabar. Apa yang harus kita lakukan? Jadi setakat yang telah pun kita lakukan dan kita telah mampu lakukan kita buat.

“Walaupun kita telah meletakkan Datuk Seri Ismail Sabri sebagai Perdana Menteri dan mengharapkan ada bentuk kerjasama persefahaman tetapi nampaknya UMNO tetap UMNO. UMNO masih gelojoh dengan kuasa. Hampir sebahagian jawatan-jawatan penting dipinda dan ditukar pada orang-orang UMNO sahaja.

“Sebab itu jawapan yang paling penting sekarang ialah bila mana pilihan raya sampai kita tukar kerajaan yang ada hari ini… dan kita bina sebuah kerajaan Perikatan Nasional. Bukan pasal saya nak jadi Perdana Menteri.

“Itu tidak penting… sesiapa sahaja boleh mengetuai parti dan kerajaan. Tetapi yang penting sekali ialah Perikatan Nasional mesti kembali untuk berkuasa supaya menguruskan negara ini dengan cara yang lebih teratur, lebih berkesan.

“Yang penting juga ialah kita hendak menentukan rakyat jelata mesti ada cukup makan di atas meja mereka,” katanya disambut tepukan pemimpin dan ahli Bersatu yang hadir.


Pengguna rugi RM239,530 beli emas dalam talian

Sebanyak 37 kes penipuan jualan barang kemas secara dalam talian membabitkan kerugian kira-kira RM239,530 dilaporkan kepada polis dalam tempoh tiga bulan pertama tahun ini.

Pengarah Jabatan Siasatan Jenayah Komersial (JSJK), Bukit Aman Datuk Zainuddin Yaacob berkata, kes penipuan barangan kemas itu dalam tempoh adalah satu peningkatan dan antara yang paling tinggi dicatatkan sejak dua tahun lepas.

Menurutnya, sepanjang 2019, sebanyak 21 kes dilapor membabitkan kerugian berjumlah RM148,444 dan jumlah kes itu meningkat pada tahun berikutnya (2020) dengan 44 kes melibatkan kerugian RM261,954.

“Seiring perkembangan teknologi dan komunikasi semasa telah mewujudkan peluang perniagaan secara dalam talian berikutan kemudahan akses tanpa had khususnya semasa negara berdepan wabak Covid-19.

“Justeru, ia menjadikan platform berkenaan sebagai pilihan pengguna namun pada masa sama mewujudkan kegiatan jenayah penipuan penjualan barangan tidak wujud.

“Orang awam diminta supaya tidak percaya dengan sebarang tawaran jualan barang kemas murah daripada harga pasaran semasa terutama apabila tawaran dibuat pihak yang tidak dapat dipastikan kesahihannya,” katanya dalam kenyataan hari ini.

Zainuddin, mereka perlu membuat semakan ketulenan transaksi dan memastikan urusan pembelian dijalankan melalui perjanjian dan kaedah diperakui supaya tidak mudah menjadi mangsa.

Orang ramai juga boleh membuat semakan pengesahan akaun dan talian telefon melalui laman sesawang http://ccid.rmp.gov.my/semakmule/ untuk mengenal pasti sama ada akaun terbabit pernah terlibat dalam kes penipuan atau tidak sebelum membuat sebarang transaksi pembayaran.


Kes covid-19 akan naik mendadak sama seperti di Singapura: Khairy

Sama dengan peningkatan kes jangkitan baharu Covid-19 di Singapura, Khairy Jamaluddin Abu Bakar berkata negara juga bakal berdepan keadaan sama dalam peningkatan kes baharu virus tersebut.

Menteri Kesihatan itu memberi gambaran sama yang akan berlaku di Malaysia sebagaimana di Singapura apabila negara republik itu mencatatkan 4,297 kes baharu pada 3 Februari lalu tetapi jumlah itu naik sehingga ke 13,208 kes semalam.

“Kes kita juga akan meningkat dengan mendadak dalam beberapa minggu akan datang.

“Gelombang Omicron ini sangat mudah dijangkiti. Setakat ini, gejalanya jauh lebih rendah daripada Delta. Kekal berwaspada. Dapatkan dos penggalak,” katanya dalam kenyataan di akaun Twitternya hari ini.

Semalam, jumlah terbaru kes Covid-19 melonjak dengan ketara apabila mencatatkan 7,234 kes, meningkat dengan mendadak berbanding 5,720 kes pada 3 Februari.

Ini pertama kali jumlah kes Covid-19 melepasi 7,000 kes selepas kali terakhir jumlah itu dicatatkan pada Oktober tahun lalu.

Terbaharu, kes jangkitan baharu negara hari ini juga mencatatkan peningkatan berbanding kes semalam dengan melebihi lebih 9,000 kes baharu dicatatkan.


103 ribu hadir program 100 hari, harap tak muncul ‘Kluster Keluarga Covid’

Setelah didenda RM1,000 kerana tidak patuh kepada protokol dan prosedur operasi standard (SOP) ditetapkan, penganjur majlis sambutan 100 Hari Aspirasi Keluarga Malaysia merancang membawa program itu ke seluruh negara pula.

Program itu yang diadakan di Pusat Konvensyen Kuala Lumpur (KLCC) mendapat sambutan menggalakkan, khususnya daripada warga Lembah Klang, sehingga menimbulkan keresahan masyarakat kerana pada awalnya tidak mematuhi SOP.

Melalui gambar dan klip video yang tular di media sosial, orang ramai yang hadir pada program itu bersesak-sesak, tanpa penjarakan sosial, sehingga menimbulkan kebimbangan berlakunya penularan Covid-19.

Sehingga Menteri Kesihatan Khairy Jamaluddin sendiri mengkritik program anjuran Unit Penyampaian Kemakmuran Bersama (SEPADU), Jabatan Perdana Menteri, bermula Khamis lalu dan berakhir malam ini, kerana tidak mematuhi peraturan.

Beliau sebelum ini mengingatkan sebagai sebuah kerajaan, seharusnya menunjukkan teladan serta amalan terbaik kepada seluruh masyarakat.

“Kita mestilah berpegang kepada standard yang sama seperti yang telah dikenakan ke atas rakyat,” katanya.

Penganjur majlis yang sepatutnya mempamerkan pencapaian 100 hari kerajaan serta semua kementerian dan agensi terlibat, telah dicemari dengan kegagalan penganjur memastikan kepatuhan kepada SOP dan kegagalan pengunjung untuk mematuhi SOP yang ditetapkan mengikut Akta Pencegahan dan Pengawalan Penyakit (Akta 342).

Situasi kesesakan, tiada penjarakan fizikal dan tiada kawalan jumlah pengunjung yang hadir memberi risiko berlakunya penularan jangkitan Covid-19, apatah lagi jika menurut Ketua Setiausaha Negara, Tan Sri Mohd Zuki Ali selama tempoh program berkenaan, seramai 103,000 pengunjung hadir.

Dalam ucapannya menutup program itu malam tadi, Mohd Zuki berkata jumlah pengunjung melebihi sasaran sebanyak 400 peratus.

“Kalau ikut jangkaan awal kita menjangkakan anggaran dalam 4,000 hingga 5,000 orang sehari berdasarkan perbincangan kita dengan pihak Majlis Keselamatan Negara,” katanya.

Malah katanya disebabkan sambutan luar jangkaan itu beberapa perkara terpaksa dipinda termasuk menutup kaunter pembayaran saman yang dibuka oleh Polis Diraja Malaysia dan Jabatan Pengangkutan Jalan.

Pada masa sama, Mohd Zuki berkata penganjuran pelbagai program dan inisiatif tersebut akan diteruskan melalui Program Jelajah Aspirasi Keluarga Malaysia di peringkat negeri.

“Ini bertujuan membolehkan semua lapisan rakyat memahami dan menghayati aspirasi Perdana Menteri dalam memulihkan semula ekonomi dan kehidupan yang terkesan akibat pandemik Covid-19,” katanya.